text:
2D skanning – eisini kallað tryggleikaskanning
450 kr.
Við hesi skanning fært tú møguleika at síggja barnið frá 6 vikum og heilt fram til burðardagin. Hugt verður eftir hjartasláttrinum og um barnið veksur sum væntað. Útfrá mátingunum verður burðardagur eisini mettur.
Við í prísinum er ein skrivlig frásøgn, 2 sv/hv myndir og ein teldupost við øllum myndunum, ið verða tiknar undir skanningini.
Skanningin tekur umleið 15 min.
Kynsskanning
550 kr.
Við hesi skanning verður hugt eftir kyni longu frá 14 vikum. Eins og 2D skanningin verður eisini hugt eftir hjartasláttrinum og um barnið veksur sum væntað. Útfrá mátingunum verður burðardagur eisini mettur.
Um tað ikki er gjørligt at síggja kynið, fært tú eina nýggja tíð.
Við í prísinum er ein skrivlig frásøgn, 2 sv/hv myndir og ein teldupost við øllum myndunum, ið verða tiknar undir skanningini.
Skanningin tekur umleið 25 min.
3D/4D skanning – lítil
900 kr.
Við hesi skanning fært tú møguleika fyri at síggja barnið í 3D/4D. Eins og 2D skanningin verður eisini hugt eftir hjartasláttrinum og um barnið veksur sum væntað. Útfrá mátingunum verður burðardagur eisini mettur. Fyri at fáa bestu góðsku verður viðmælt, at tú verður skannað í millum viku 25-30.
Við í prísinum er ein skrivlig frásøgn, 3 sv/hv myndir, 3 litmyndir og ein teldupost við øllum myndunum, ið verða tiknar undir skanningini. Einki garanti er fyri at fáa andlitsmynd.
Skanningin tekur umleið 35 min.
3D/4D skanning – stór
1200 kr.
Við hesi skanning fært tú møguleika fyri at síggja barnið í 3D/4D. Eins og 2D skanningin verður eisini hugt eftir hjartasláttrinum og um barnið veksur sum væntað. Útfrá mátingunum verður burðardagur eisini mettur. Fyri at fáa bestu góðsku verður viðmælt, at tú verður skannað í millum viku 25-30.
Við í prísinum er ein skrivlig frásøgn, 4 sv/hv myndir, 4 litmyndir, ein teldupost við øllum myndunum og ein DVD við filmi av allari skanningini.
Garanti er fyri at fáa andlitsmynd*.
Skanningin tekur umleið 45 min.
Snýðið bjóðar ikki nakkafoldskanning ella misdannelsesskanning
*Garanti fyri andlitsmynd merkir, at um tað ikki er gjørligt at fáa andlitsmynd, fært tú eina nýggja tíð til skanning. Hetta er ikki galdandi fyri 3D/4D skanning – lítil.


c: text/html

text:
Hetta er ein løgin verð, vit liva í.
Í USA ger man alt, hvat man kann fyri at reinsa ein neyðtøkumann og løna honum við einum lívstíðarstarvi í hægstarætti, so hann kann vera við til at taka rættin frá kvinnum til egnan kropp.
Hóast fleiri ákærur frá kvinnum um, at hann ikki er egnaður at umboða rættarskipanina í USA, tí hann hevur gjørt seg kynsliga inn á tær, so ger patriarkatið við Donaldi Trump á odda alt, hvat tað kann fyri at niðurgera kvinnurættindi og trumfa sín vilja ígjøgnum. Við at lata FBI gera eina kanning av manninum so at siga við påholden penn, so at onki avgerandi skal koma fram um mannin, er øði komin í kvinnurnar. Í gjárkvøldið var mótmælisgonga og yvir 300 fólk handtikin. Harímillum sjónleikarin Amy Schumer, sum hevur heiti sum skemtari, men sum als ikki sær nakað skemtiligt í hesum, sum nú fer fram.
Og hetta við skemti fær meg at hugsa um seinasta happening hjá GMF, har fólk nú sleppa at lata sín innara svínhund leysan í klummum, sum hava heitið Knarrið. Og hetta sleppa tey at gera ónevnd í okkara almenna miðli. Hetta er milt sagt tankavekjandi! Tú onkursvegna eggjar fólki til at oysa út av tínum privatu frustratiónum um kyn, sum enn einaferð skal sementera, hvussu eintáttað vit eru: kvinnur eru eittans slag av fólki, og menn eru eitt annað slag av fólki. Vit verða eintáttað í høvd og reyv. Vit skulu tross allar devlar kroystast niður á smalar kassar, har kvinnur eru freistarinnur, og menn eru snikutir. Sig mær eitt: hvørji øld livir KVF í? Miðøld? Hevur ongin fylgt við í kynsgransking og øllum orðaskiftum, sum fara fram í hesum landinum, har fólk royna at seta orð á, at vit eru menniskju við ymsum lívsfatanum, og at tað ikki ber til at siga, at kvinnur eru soleiðis, og menn eru soleiðis? Hevur ongin varnast #MeToo-rørsluna?
At menn eru til, sum heilsa nýggjari fatan av mansleiklutinum vælkomnum, har hann sleppur at vera rúmligari, enn hann var frammanundan, at maksulinitetur í dag ikki er tann sami, sum hann var fyri 30 árum, og somuleiðis kvinnur: teirra leiklutir eru fjølbroyttir og øðrvísi, tað er so nógv hent, síðan vit tveittu hoftuholdararnar av okkum, lótu okkum úr kitlunum frá Daells og fingu okkum uppvaskimaskinu, stutt sagt hava stríðst fyri at koma úr øllum, sum hevur fjøtrað okkum í øldir.
Men sambært GMF er alt við tað gamla, har verður enn tosað um mammukroppar, strammar troyggjur, stutt skjúrt, gamlar menn, sum vilja hava ungar kvinnur, og at kvinnurnar sjálvar hava skylduna av, at menn hyggja at teimum. Ja, tað er líka við, at man spyr seg sjálva, meinar KVF so eisini, at tær sjálvar hava skyldina av, at tær verða neyðtiknar? Trúgvi tí ikki, men eftir øllum at døma er tað júst hendan fatanin, sum liggur aftan fyri hvítvaskingina av Brett Kavanaugh.
Nei, nú má KVF royna at finna fram til sítt skilvísi aftur. Takið ein morgunfund og roynið at koma ásamt um, at skemt er so ævintýrliga nógv meira enn at oysa út við fordómum um hetta og hatta.
Amy fekk meg rættiliga upp á barrikadurnar í morgun!

robotstxt: allowed

filter: keep


text:
Sverri Egholm
19.01.2015 - 14:11
Danska talentkappingin sum verður víst á TV2 er nú komin so mikið langt, at komandi leygardag fara beinleiðissendingarnar í gongd.
Hálvi føroyingurin Sigmund var við í fyrstu sendingini av “Danmark har talent” og leygarkvøldið gjørdist tað greitt, at hann er ein av teimum 28, sum er komin víðari til beinleiðissendingarnar.
19 ára gamli Sigmund D. Tróndheim býr í Herning og luttekur í kappingini við dansi.
Portalurin hevur fingið orð á Sigmund og hann sigur, at hann hevur nógv at bjóða.
- Eg havi nógv at bjóða uppá. Eg ikki bara dansi, men eg syngi, skrivi sangir og geri míni egnu sjónbandaløg.
- Um eg sleppi víðari komandi leygardag, vil eg fegin sleppa at vísa meg fram sum sangara eisini. Møguliga dansa og syngja í somu framførslu, sigur Sigmund.
Hann er errin av at vera hálvur føroyingur og honum dámar væl tónleikin í Føroyum. Serliga eru tað Eivør Pálsdóttir og Teitur, sum hann fær íblástur frá. Men eisini dámar honum sera væl tónleikin hjá bólkinum “Byrta” og tey øðrvísi sjónbandaløgini hjá teimum.
Vinnarin av "Danmark har Talent” fær ikki bara heiðurin, men hann fær eisini 250.000 krónur, og Sigmund veit hvat hann skal brúkar pengarnar uppá, um hann vinnur.
- Eg fari at gera alt fyri at eg vinni kappingina og eg ætli mær at brúka pengarnar uppá at framleiða tónleik og øðrvísi sjónbandaløg, sigur Sigmund og endar við
- Minst til at atkvøða uppá meg, Føroyar!
Les eisini: Sigmund og Dennis Agerblad komu víðari í Danmark har talent


text:
Sálarfrøðingar hava eitt breitt úrval av tænastum, ið verða bjóðaðar bæði privat- og fakfólki.
Sálarfrøðingar kunnu sostatt bjóða m.a. psykoterapeutiska viðgerð fyri einstaklingar og bólkar, sálarfrøðiligar kanningar, supervisión av øðrum fakfólki, umframt ymsar undirvísingaruppgávur og skeiðsvirksemi - tengt at arbeiðsøki, áhuga og royndum hjá einstaka sálarfrøðinginum.
Flestu føroyskir sálarfrøðingar starvast sjálvstøðugt ella á almennum arbeiðsplássum.
Kunna teg nærri um sálarfrøðiligu tænasturnar á hesum síðum. Sí yvirlit yvir limir felagsins her.


text:
Pedagogfelagið hevði fyrr í dag aðalfund, og hevur gjørt eina yvirlýsing frá fundinum. Har tey skriva:
Lønin má upp og arbeiðstíðin hugsast av nýggjum, um størsti fakbólkurin á almenna arbeiðsmarknaðinum, tað er námsfrøðingar og námsfrøðilig hjálparfólk, skal tryggjast sømilig kor.
Við tí verða karmarnir fyri umsorganini og námsfrøðiligu menningini av okkara børnum og fólki við serligum avbjóðingum eisini styrktir.
Tað er niðurstøðan á aðalfundi hjá Føroya Pedagogfelag á Hotel Føroyum í dag.
Námsfrøðingar og námsfrøðilig hjálparfólk eru millum lægst løntu løntakarar í landinum, hóast tey hava ábyrgdina fyri lívsumstøðunum hjá okkara børnum og okkara veikastu samfelagsborgarum.
Tað gav at bíta hóskvøldið, tá rúm var fyri ikki færri enn tveimum limum í Føroya Pedagogfelag í einari sjónvarpssending um fátækradømi í Føroyum.
At støðan er, sum hon er, er í stórari andsøgn við tey avrik og ta ábyrgd, sum samfelagið væntar av okkum, og úttalaða ynskið hjá politikarunum og myndugleikunum um inklusión í námsfrøðini – og eitt inkluderandi samfelag annars.
Stóri samfelagstýdningurin av námsfrøðiliga arbeiðnum varð undirstrikaður av Súsonnu Olsen, stjórnmálafrøðingi, sum var gestarøðari á aðalfundinum.
Um arbeiðsøkið hjá námsfrøðingum og námsfrøðiligum hjálparfólkum segði hon millum annað, at longu nú, og í tíðini sum kemur, er hetta økið mikið útsett, tí vælferðarstaturin er í einari áhaldandi fíggjarligari klemmu. Hetta rakar tann almenna sektorin, og námsfrøðiliga økið er einki undantak. Sparingar, samanleggingar og onnur átøk fyri at laga seg til trýstið “meira fyri minni” stendur í andsøgn við, at námsfrøðiliga arbeiðsøkið fevnir um alsamt vaksandi kompleksar uppgávur, og ein teirra er ynski og krav um inklusión.
Við øðrum orðum, vilja vit eitt samfelag, har øll hoyra til, og tryggar karmar um allar samfelagsborgarar, so mugu somu karmar um okkara námsfrøðingar og námsfrøðiligu hjálparfólk eisini styrkjast og tryggjast.
Lønin skal í samsvar við ta ábyrgd, vit leggja á tey, og tær væntanir, vit seta teimum!
Á aðalfundi 11. apríl 2015
Føroya Pedagogfelag


text:
Orð: Ray Mascher
Týtt: Kajfinn Hammer
1. Lær meg at biðja, Guð, lær Tú meg bøn;
gev Tú mær barnsins trúgv, lær Tú meg bøn.
Gev, sálir søkja Teg,
so tær umvenda seg,
gangandi Lívsins veg.
Lær Tú meg bøn!
2. Lær meg at biðja, Guð, lær Tú meg bøn;
neyð fyri øðrum legg í mína bøn.
Lær meg at kvøldi seint
bera tey ein og ein
til Tín, sum ger tey rein.
Lær Tú meg bøn!
3. Lær meg at biðja, Guð, lær Tú meg bøn,
meðan enn tíð tað er, lær Tú meg bøn.
Gev gjøgnum Andan mær
vísdóm og kraft frá Tær,
so eg Tær livi nær;
lær Tú meg bøn!
4. Lær meg at biðja, Guð, lær Tú meg bøn.
Harri, Tú kemur skjótt, lær Tú meg bøn.
Lær eftir henda dag
meg fyri Tær á knæ
biðja, sum Jesus bað!
Lær Tú meg bøn!


text:
Ferðalagið við vinnulívsfólki, borgarstjóra og miðlum taldi 33 fólk. Tey ynsktu at vitja vinnu og kommunur í Føroyum, umframt at síggja vøkru føroysku nátturuna.
Bussurin var ikki meira enn komin til Havnar hósdagin seinnapart, tá Ídnaðarfelagið úr Forssa fór á vitjan í Tórshavnar Kommunu, har Annika Olsen, borgarstjóri tók ímóti. Hon hevði síðani fund við Jari Kesäniemi, borgarstjóra í Forssa, meðan restin av ferðalagnum var rundtúr, sum endaði í Posthúskjallaranum, har Jóan Petur Hentze, trivnaðarstjóri, hevði upplegg um býin.
Morgunin eftir var Ídnaðarfelagið á vitjan á Mest, har stjórin Mouritz Mohr vísti teimum runt á skipasmiðjuni og greiddi frá um skipasmíð og Føroyar sum maritiman tænastudepil. Haðani gekk leiðin niðan í Vinnuhúsið, har Magnus Magnussen, formaður í Føroya Handverksmeistarafelag, og Marita Rasmussen, stjóri í Vinnuhúsinum, tóku ímóti. Tosað varð um føroyska vinnu, út- og innflutning og vinnupolitikk.
Eftir døgurða vitjaði Ídnaðarfelagið úr Forssa vindmyllulundina í Húsahaga. Hákun Djurhuus, stjóri, og onnur á SEV, vístu gestunum runt og greiddu frá um orkunýtsluna og framtíðarætlanir við grønari orku í Føroyum. Síðani gekk leiðin til Runavíkar, har Torbjørn Jacobsen, borgarstjóri, og Petur Frank Joensen, næstformaður í Føroya Handverksmeistarafelag, vóru vertir. Har fingu tey eitt hugnaligt prát um kommunal viðurskiftir. Eisini greiddi Torbjørn Jacobsen, á sín serstaka og undirhaldandi hátt, frá um føroya søgu.


text:
Beint eftir klokkan hálvgun trý í nátt fær løgreglan boð um at eldur er í plattavirkinum á Toftum.
Tá Skálafjarðar Kommunala Sløkkilið stutt eftir kemur á staðið, stendur bygningurin í ljósum loða, og stóð ikki til at bjarga. Umframt sløkkiliðið av Skálafjørðinum luttók sløkkiliðið úr Fuglafirðið eisini í arbeiðninum við at sløkkja eldin.
Nógvur hiti stóðst av eldinum og sløkkiliðini syrgdu fyri at eldur ikki festi í grannabygningin norðanfyri, sum er landingarmiðstøðin á Toftum.
Tað rýkur framvegis, men tamarhald er á støðuni. Skálafjarðar Kommunala Sløkkilið verður á staðnum so leingi sum tað rýkur, og fer seinni at tryggja leivdirnar, so einki skal fara á flog.
Løgreglan fer seinni at kanna orsøkina til eldin.


text:
Her verður møguligt hjá øllum áhugaðum at koma á staðið og fáa ókeypis ráðgeving og kunning um stuðulsmøguleikar fyri íverksetarar.
Hugsar tú um at gerast sjálvstøðugur, ella hevur tú egna fyritøku, og hevur brúk fyri at fáa greiðu á ymiskum viðurskiftum, so kanst tú á Pop-up ráðgeving hjá Íverksetarahúsinum og Vinnuframa fáa svar uppá flestu spurningar í hesum sambandi.
Her verður møguligt hjá øllum áhugaðum at koma á staðið og fáa ókeypis ráðgeving og kunning um stuðulsmøguleikar fyri íverksetarar. Seinasti stýrisfundur – og tískil seinasta freist at søkja um stuðul í ár – verður 14. des og umsóknir skulu vera Vinnuframa í hendi í seinasta lagi eina viku áðrenn stýrisfund, tvs 7. des.
Við hesum tiltakinum vilja Íverksetarahúsið og Vinnuframi geva íverksetarum og vinnurekandi, sum sita runt umkring í landinum, møguleika til andlit-til-andlit ráðgeving á staðum. Eisini er tiltakið eitt gott høvi at fáa fatur á møguligum íverksetarum, sum í gerandisdegnum ikki hava lætta atgongd til ókeypis ráðgeving og sparring.
Vit verða í Eysturoy fríggjadag 2. des frá kl 15:00 -17:00 á
Bókasavninum við Løkin, Rókavegur 1, Runavík.
Tað er ikki er neyðugt at boða frá luttøku áðrenn. Vit gleða okkum at síggja teg.
« The Eyes of Runavík fekk triðju virðisløn – framsýning á bókasavninum Sambinding 1. des. kl 19.30 »


text:
STØÐI
Seinastu árini hevur tann ósiður tikið seg upp at nýta orðið støði fyri hitt útlendska "niveau". Talað verður um "høgt" og "lágt støði", eitt nú tá ið fiskiveiðisáttmálar eru til viðgerðar, og eitt yndisorð hjá mongum er "tænastustøði", tá ið fínt skal vera.
Orðið støði merkir í livandi føroyskum máli 'grundarlag', t.d. um steinseting at seta hoyggj á, hoygarðsstøði. Tí er eitt nú støðisútbúgving góð týðing av danska orðinum 'basisuddannelse'. Onnur merking er 'niðasti partur á sátu'. Av hesum, ið her er nevnt, sæst, at tað er illa valt at nýtastøði fyri "niveau". "Niveau" kunnu vera ójøvn til hæddar, og tá fellur tað væl betur at nýta orðið stig at týða hetta orð við; hugsað verður um stigini á stiganum. Soleiðis kundu vit eitt nú sagt, at tænastustigið var høgt ella lágt, ella bert: tænastan var góð ella vánalig.
Hvussu vit orða hetta ella ikki, "støði" fær ikki verið rætta orðið, og mælt verður tíðindafólki til at tiga tað burtur! Kanska onnur so fylgja eftir, sum frá líður.
BÝLINGSHÚS O.A.
Ikki verður altíð nóg væl gáað eftir, um fyrri liður í samansettum orðum stendur í røttum tali. Tí er vert, tá ið nýggj orð verða myndað, at hugsa seg gjølla um og vita eftir, um fyrri liður eigur at vera í eintali ella fleirtali. Fær skeivur formur frið at festast, kemst illa aftur um aftur, tá ið ein tíð er farin. Her er nóg mikið at nevna Sjómansheimið og Sjómansskúlan. Hesir stovnar eru fyri sjómenn, og tí hevði verið beinari at havt fyrra lið í fleirtali: Sjómannaheimið og Sjómannaskúlin. Her hevur danska fyrimyndin "sømandshjem" og "sømandsskole" gingið fram um føroyska málkenslu. Men hjá teimum, sum stovnaðu Føroya fiskimannafelag, var málkenslan í betri standi. Navnið Kvinnufelagssamskipanin er heldur ikki í lagi málsliga. Hetta er samskipan av fleiri kvinnufeløgum, og tí átti navnið av røttum verið Kvinnufelagasamskipanin. Man tað vera ov seint at broyta?
Nú er høvuðsstaður okkara farin at gera samkomu- og felagshús í nýggju býlingunum, og verða tey javnan nevnd "býlingahús". Nú er tílíkt hús hvørt í sínum býlingi - og tí kann ikki vera beint at hava fyrra orðliðin í fleirtali. Rætti formurin má vera býlingshús, eisini tá ið fleiri verða umrødd, tí hvørt húsið stendur í sínum býlingi. Gott hevði verið at fingið hetta í rættlag, áðrenn skeivi formurin fær fótin fyri seg. Okkurt blað nýtir longu rætta formin býlingshús. Vónandi taka fleiri eftir.
Eitt blað skrivaði um "ríkisumboðsmannastarvið". Spurt kundi verið, hvussu mangir ríkisumboðsmenn skuldu setast í starv, tí her er fyrri liður í orðinum í fleirtali!
Og hvat skulu vit halda um felagið, ið lýsti við "ræstkjøtaveitslu". Higartil hevur kjøt altíð verið eintalsorð, men í "orðinum" omanfyri stendur tað í fleirtali!
SKÍRA
Vanlig stavivilla er at fara skeivur av í og ý. Summi bløð hava tann óvana at skriva "skýra", tá ið tey meina við skíra, t.e. 'kalla, eyknevna'.Skýra er sjáldsamt orð, og tað merkir 'lýsa, greiða frá'. Skíra merkir upprunaliga 'reinsa' og síðan 'doypa, geva navn', og aðra merking hevur Svabo ikki fyri tveimum øldum síðan, men síðan tá er tað "sokkið niður" til at merkja 'kalla, eyknevna' - tó er gamla merkingin 'doypa' ikki heilt burturgloymd enn. Samsvarandi navnorð er skírn 'dópur'.
SAMDØGUR - IKKI "DØGN"
Hetta er rætta føroyska heitið á tíðarskeiðinum, sum er dagur og nátt, 24 tímar. Óføroyska orðið "døgn" hevur kortini enn djúpar røtur hjá mongum. Væntandi gera fjølmiðlarnir sítt til at lívga føroyska orðið samdøgur. Men gevið gætur: Tað eitur ikki "samdøgurt", sum stóð í blaði herfyri.
SENDARI
Áminning til teirra, ið lesa upp brøv: Á føroyskum eitur tann, ið sendir brævið, ikki "avsendari", men sendari.FYRI BORÐ
Føroyingar siga fyri borð og ikki "yvir borð". Her er tað danska "over bord", ið spøkir.
SVIÐUSOÐ
Ofta sæst í skrift orðafellið "verða við sviðið soð", men hetta er í royndum misfatað. Og hugsa vit okkum um, munnu vit halda tað vera heldur enn ikki løgið, at soð kann vera sviðið! Upprunaliga - og rætta - sniðið av hesum orðafelli er heldur: "verða við sviðusoð". Sviðusoð er soð, sum seyðarhøvd er kókað í. Tað man vera svangligt hjá honum, ið kemur ov seint til døgurða, tá ið seyðarhøvdini eru etin, einki er eftir uttan soðið, sviðusoðið, og tí er lítil dygd í. Í gomlum norrønum var orðið svið (hvk), ið merkti 'sviðin seyðarhøvd (og føtur)', men til var eisini tað sjáldsamara orðið sviða við somu merking, og tað fær væl verið fyrri liður í orði okkara sviðusoð.
Merkisvert er, at Nicolai Mohr hevur rætta fatan av orði og orðafelli í orðabókarhandriti sínum, ið hann skrivaði fyri um 200 árum síðan. Greinin ljóðar:
Teir vóru stívir í latíninum, teir gomlu lærdómsmenninir!
EIN SKORTLITT KÚGV…
Tá ið trý og fleiri hjáljóð koma saman, hvørvur ofta eitt teirra í framburði, tó at tað er merkt í skrift. Í orðinum skortlittur hoyrist t ikki, framburðurin er [skorlittur], men í vanligastu upptøkuni av vælkenda songinum er t latið ljóða. Tað er spell, tí at tað skapar fyridømi. Ein bati hevði tað verið, um tey, sum stíla fyri sendingum, søgdu orðið, sum tað eigur.
Somuleiðis hvørvur t í fyrra liði í svartkjaftur og svartkalvi.
HÁLKA
Hetta er gott og væl skiljandi orð. Tí skuldi verið óneyðugt at komið við so óføroyskum orði sum "glattføri", sum stóð at lesa í eini blaðlýsing í vetur.
SKJAL
er snøgt og viðførligt orð og man vera øllum kunnugt. Tað var tí ilt at fata, at tað var neyðugt at nýta orðið "dokument" minst fimm ferðir í eini tíðindasending herfyri og, látast sum orðið skjal ikki var til í málinum.
UPPLÝSING
Hetta er tann formur, ið langt síðan er valdur hesum orði í vandaðum máli. Tað er kvennkynsorð, upplýsingar í fleirtali. Hetta er eisini sjálvsagdur formur, tí frammanundan var til orðið lýsing, navnorð av sagnorðinum lýsa. Mælt verður frá at nýta kallkynsformarnar "upplýsingur" og "upplýsningur", sum tíðum eru at hoyra og síggja.
NÝTT ORÐ: TVÍKILJA
Nú er skip av tí slag, ið á útlendskum nevnist "katamaran", farið at sigla feskan laks úr Føroyum suður á meginlandið. Hetta kallar á tann góða gamla hugin at finna hóskandi føroyskt heiti at seta í staðin fyri tað fremmanda, ið ikki fellur væl á føroyskari tungu við sínum longu óføroysku a'um og herðing á 4. stavilsi. At krøkja eitt -ur upp í endan er ikki stórt mætari enn nýggj bót á gamalt klæði.
Tað sum eyðkennir tílíkt skip er, at tað hevur tveir skrokkar og tí eisini tveir kjølir. Av hesum kemur mest sum av sær sjálvum orðið tvíkilja, t.e. far við tveimum kjølum. Kvennkynsorð er, veikt bent eins og t.d. tilja. Orðafar skjýtur upp, at vit hereftir nevna "katamaran" tvíkilju.
NÝGGJ ORÐ UM VIÐKVÆM HUGTØK
Nú ið so nógv verður talað og skrivað um hesa herviligu sótt eyðkvæmi (beinrakið orð, ið hegnismaðurin Hanus Debes Joensen hevur gjørt), eru orð sum "homoseksuellur", "homoseksualitet", "biseksuellur" og "biseksualitet" í heilum á lofti. Saknur er í góðum føroyskum orðum fyri hesum fyribrigdum, og við vaksandi tollyndi hesum viðvíkjandi munnu flest vera á einum máli um, at kynvilla, kynvilstur og kynvillingur valla eru hóskandi longur, tí tey tykjast ov dømandi.
Orðafar vágar sær at seta fram uppskot um nøkur orð, við teirri vón, at tikið verður ímóti teimum við fatan og vælvild.
Kjarnaorðið er kyn, id kemur í staðin fyri "sex" í útlendsku orðunum. Við eftirfestinum -d fæst kvennkynsorðið kynd, ið skal merkja "seksualitet". Lýsingarorðið -kyndur skal merkja "-seksuel". Við forliðinum sam- 'homo-', tví- 'bi-' kunnu vit evna til hesi orð:
Samkyndur persónur hevur hug á sama kyni, tvíkyndur á báðum kynjum.


text:
Norska flaggið er væl umtókt
Talið á skipum í norsku altjóða skipaskrásetingini
er støðugt vaksið seinastu árini og er nú tað mesta síðani 2008. Norska
Reiðarafelagið fegnast.
Tað er síðani fleiri lógarbroytingar vórðu gjørdar, at tað er vorðið betur dámt at skráseta seg í norsku altjóða skrásetingini.
Sambært Norska Reiðarafelagnum, sum vísir til eina grein í Finansavísini, er talið á norsku altjóða skipaskrásetingini (NIS) vaksið úr 535 upp í 615 í 2016.
- Vit fegnast um ja-ligu gongdina. Nógv norsk reiðarí vilja hava norskt flagg, og við fleiri skipum undir norskum flaggi tryggja vit eisini fleiri arbeiðspláss og styrkja Noreg sum maritima tjóð, sigur Harald Solberg, stjóri í Norska Reiðarafelagnum.
Kelda:
Shippingwatch


text:
Møguleikar geva góðan fólkavøkstur
Á ólavsøku
verða vit umleið 51.000 fólk búsitandi í Føroyum. Hetta er sannilga at frøast
um. Fleiri og fleiri velja Føroyar sum landið, har tey vilja liva og virka.
Størsti fólkavøksturin er í aldurbólkinum 20 - 39 ár, og alt bendir á, at
fólkavøksturin í 2018 verður enn størri enn fólkavøksturin í 2017. Hetta boðar
Hagstovan frá. Sanniliga eru hetta gleðilig hagtøl.
Hóast
tað ikki beinleiðis er útgreinað hví fleiri og fleiri ung fólk velja Føroyar
til, mugu vit kunna staðfesta, at tað kemur av, at tey síggja møguleikar her
heima. At barsilsfarloyvið er longt man eggja ungum familjum at velja Føroyar
til. Styrktu átøkini barnafamiljunum at frama munnu eisini gera sítt og økja um
møguleikarnar. At lestrarstuðulsskipanin er styrkt munandi og lestrartilboðini
betrað, eggjar uttan iva fleiri lesandi at taka sína útbúgving her heima.
Enn
eru bústaðarmøguleikarnir ein avbjóðing, men fleiri íbúðir eru bygdar. Hetta
økir møguleikarnar og gevur fleiri íbúgvum okkara betri og hóskiligari kor. At
nógv virksemi er í landinum, og arbeiðsloysi er lágt, gevur møguleikar, ikki
minst til virkisfús ung fólk, ið vilja byggja land saman við okkum. Yvirskotið
á fíggjarlógini fremur bjartskygni, og eitt nú ein vaksandi ferðavinna økir um
møguleikar hjá íverksetarum at sjóseta síni góðu hugskot.
At
fólkavøksturin er so stórur, kann geva avbjóðingar til kommunur og land, men
semja man vera um, at slík avbjóðing er verd at taka á seg. Javnaðarflokkurin
vil áhaldandi skapa karmar, sum gera, at vit geva fólki, sum her vilja búgva,
møguleikar at fjølgast í tali og at velja Føroyar til. Tað veri seg sum lestrar-,
arbeiðs- og heimstað sítt.
Jónleif
Johannesen


text:
- Tíðindi, mentan og ítróttur
Veljarakanning: Samgongan hevði mist meirilutan
Samgongan hevði mist meirilutan, var løgtingsval nú, og Tjóðveldi hevði verið størsti flokkur. Fólkaflokkurin hevði mist tveir tingsessir, og Sambandsflokkurin ein. Teir høvdu farið til Tjóðveldi og Javnaðarflokkin.
Tað vísir ein veljarakanning, sum Gallup hevur gjørt fyri Kringvarpið, Miðlahúsið, Portalin og Norðlýsið. Kanningin er gjørd frá 5. til 11. september. 538 fólk eru spurd í kanningini.
Fólkaflokkurin størstu afturgongdina
Sambært kanningini hevði Fólkaflokkurin mist 5,4 prosentstig av atkvøðunum samanborið við løgtingsvalið í oktober 2011, og hevði fingið 17,2 prosent. Fólkaflokkurin hevði mist tveir tingsessir, og hevði fingið seks.
Sí eisini Kanning: Løgmaður ongantíð klárað seg so illa sum nú
Afturgongdin hjá Sambandsflokkinum hevði verið 2,6 prosentstig samanborið við úrslitið á løgtingsvalinum. Sambandsflokkurin hevði fingið 22,1 prosent, og hevði mist ein tingsess. Hann hevði fingið sjey tingsessir.
Sjálvstýrisflokkurin hevði havt eina lítla framgongd, og hevði varðveitt sín tingsess. Miðflokkurin hevði havt eitt prosentstig í afturgongd, men hevði kortini varðveitt sínar tveir tingsessir.
Tjóðveldi størst
Kanningin vísir, at Tjóðveldi hevði verið størsti flokkur, og hevði fingið 23,6 prosent av atkvøðunum, var val nú. Tað eru 5,3 prosentstig fleiri enn á løgtingsvalinum. Tjóðveldi hevði fingið tveir sessir afturat, og hevði havt átta tingsessir.
Sí eisini Samgongan klárar seg framvegis undir meðal
Javnaðarflokkurin hevði fingið 21,7 prosentum. Tað eru 3,9 prosentstig fleiri enn á løgtingsvalinum. Javnaðarflokkurin hevði fingið ein tingsess aftrat, og hevði havt sjey tingsessir.
Framsókn hevði havt eina lítla afturgongd, men hevði varðveitt báðar sínar tingsessir, var val nú, vísir kanningin hjá Gallup.
Sí eisini Grafikkur: Her er úrslitið av veljarakanningini
Sí eisini


text:
Í august mánaði í ár var á fyrsta sinni skipað fyri í norðurlendskari legu í paraítrótti fyri ungdóm.
Legan er ein víðarimenning av gomlu NIFU (nordisk idrætslejr for unge) ið norðurlond hava skipað fyri seinastu 30 árini.
105 ung ítróttarfólk, venjarar og serfrøðingar luttóku á leguni, har tey býttu út vitan og royndir, vandu saman, og styrktu bondini millum norðurlond.
Legan er ein partur av ALL>>INN prosjektinum, stuðlað av Erasmus + programminum ið norðurlond hava arbeitt saman um undir heitinum 6nations1team.
“Ein slík lega er ein sera góður og umráðandi møgulleiki hjá ungum ítróttarfólkum í norðurlondum at venja saman, knýta bond og verða saman í einum mennandi umhvørvi” sigur Egga Jensen formaður í Parasport Føroyar.
Næsta legan verður í 2020, og er vónin at eisini føroyskir ungdómar og venjarar verða við í framtíðini.


text:
Jens Hákun Leo
07.12.2016 - 12:21
Tíðindi > Lóg & Landaskil > Eldsbruni
Í samrøðu við Portalin fyri løtu síðan, segði ein ógvuliga harmur Niels Mortensen, stjóri í SMS, sum eigur Bónushandlarnar, at tað er sera lítið sannlíkt, at Bónus í Hoyvík fer at lata uppaftur áðrenn jól, eftir at eldur kom í handilin í gjárkvøldið, og at tað mest sannlíka er, at handilin letur uppaftur einaferð í januar.
Niels Mortensen heldur víðari fyri við Portalin, at ætlanin er av øllum alvi at royna at fáa handilin kláran aftur áðrenn jól, men at tá ið talan er um ein slíkan skaða í milliónaklassanum, verður tað í truplara lagi at fáa handilin kláran aftur, so at fólk kunnu gera tey síðstu jólainnkeypini í Bónus í Hoyvík.
Spurdur um, hvussu stórur skaðin er í oyrum og krónum, sigur Niels Mortensen, at tað torir hann ikki at meta um enn, men at tað ikki er av leið at føra fram, at skaðin er í milliónaklassanum.


text:
Lundi (lat. Fratercula arctica L; da. Lunde, Søpapagøje) eigur nógvur í Føroyum, og eisini í øllum londum uttan um okkum. Í Grønlandi er eitt størri slag við nógv breiðari nevi; tað hendir at fleyga teir her eisini, og teir viga eina helvt meir enn okkara lundar, javnt við álkur.
Lundin kemur á summarmála1), verður sagt. Í kuldaveðri bíðar hann nakrar dagar útifyri, áðrenn hann kemur á land. Fyrsta dagin steðgar hann stutt, lítið meir enn setur seg niður hjá holuni. Men hvønn dagin eftir annan gevur hann sær betri tíðir, og um gamla summarmála2) reinsar hann sær holuna. Har, sum seyður gongur, dámar honum lítið at byggja, annars eigur hann víða hvar, bæði í urðum og vallbergi — tá ið hann ikki er avoyddur av fólki. Í vallberginum grevur hann sær holur, ofta so djúpar, at armur røkkur ikki á botn, og so má maðurin, ið dregur, grava byrging á. Har inni ger hann eitt ússaligt reiður av deyðagrasi og verpur eitt egg, hvítt við kámum gráligum blettum. Niðarlaga verpur hann fyrr enn uppi í toppalandi. Makarnir báðir verma til skiftis.
Dráttrartíðin er fyrra partin av juni. 7du viku á sumri eru eggini best, 8du viku mest, er søgnin. Tá taka teir bæði eggið og lundan, sum inni er. Hin, sum eftir livir, fær sær skjótt ein maka aftur. Soleiðis kunna teir so við og við draga fleiri lundar úr somu holu; men finna teir báðar inni í senn og drepa teir, so kemur eingin aftur. Harav sæst, at søgnin, ið sigur, at sjey lundar eru um holuna, er skeiv. Klekingartíðin er 5 til 6 vikur. Pisan, meðan hon hevur dúnið, er at síggja sum ein væl nappaður morlittur ullarlagdur.
Fleygatíðin er frá syftunsøku3) út í miðjan august. Fleygamaðurin situr aftan fyri ein stein ella eitt garðlag, sum er gjørt so langt oman, at stong og net ikki skulu vera so sjónsk. Og tó dugir fjøldin av teimum gomlu at vara seg; nøgdin, ið fingin verður, er »hin vangagrái« — soleiðis er unglundin nevndur, tí hann er nógv dimmari um vangarnar enn hin gamli. Byggingarlundin flýgur við nógvum lundasildum, t. e. smáar nebbasildir, í nevinum; vanliga talið er millum 15 og 25 — sagt er upp í 50, men kanska tað er skrøgg.
Sildberin hevur frítt at fara, eingin fleygamaður vil drepa hann frá pisuni. Hvussu nógv ein maður fleygar ein dag er sera ójavnt, eftir sum landið og líkindini eru til. 100 man í flestu støðum vera hildið toluligt og 200 nógv, 400 er heldur sjaldsamt. I Mykinesi fleygaði ein maður 978 og sama dagin ein annar 973; eisini í Eítlu Dímun eru teir komnir tætt upp ímóti 1000.
Hvat kann vera meir hugtakandi at síggja enn eitt væl bygt lundaland, ein dag, tá ið góð landkoma er! Í urðunum sita teir so tættir og bringubrattir, ella teir fara sær »oman á bakka við titandi fóti og reisandi nakka«. Torvur niðri við upsina eru líkastar grønum bø, tættvaksin við hvítum summardáa; høgt uppi í toppalandinum síggjast teir sum smáir hvítir prikkar. So kemur eitt útriv í eina torvu; lundin tysur út á sjógv, og nú fyrst sært tú, hvussu litføgur ein lundatorva kann vera, grønari enn øll stykkir í bø ella haga. Og so tann meingin, ið flýgur uppi yvir tær, í so tøttum ringi, at hann kennist skugga fyri sól. Og sjógvurin avtakin!
Um miðjan august fer lundin. at rýma hiðani, og um veturin er hann víða um Atlantshavið og við londini sunnan fyri okkum. Einstakir síggjast eftir undir Føroyum. Tá eru teir dimmir um vangarnar; og yvirnevið er øðrvísini enn um summarið — ta hornskónina, ið var uttan á nevinum, hava teir kastað, og ein nýggj, smalri, er vaksin innan fyri hana. Hesar lundar í vetrarbúna hendir tað seg eisini at fleyga um summarið.
Hvussu gamal kann lundi vera? Í Lamba í Mykinesi var ein lundi eyðkendur av einum hvítum liti á bakinum. Í 68 ár sóu teir hann sita í sama stað. Tá eitt av krígsárunum varð so nógv skotið har undir landinum, og tá hvarv hann. — Av rovdrift og ringum røkiskapi og ikki minst av skjóting er lundin minkaður óføra nógv í seinnu tíðini og mangastaðni heilt avoyddur. Er tað ikki ræðuligt!
1) 14. apríl. 2) 26. apríl. 3) 2. juli.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Fødd: 26. mai 1968
Foreldur: Ásgerð og Flemming Stenberg
Hjúnafelagi/sambúgvi: Jón Pauli Olsen
Børn: Tóra, Fríði og Ásgerð Stenberg Olsen
Útbúgving: Sjúkrarøktarfrøðingur 1994. Sjúkrarøktarfrøðingur í neonatalogi 1998. Heilsufrøðingur 2001. Altjóða ráðgevi í bróstageving IBLC 2005
Yrki: Heilsufrøðingur - Løgtingskvinna
Álitisstørv: Vald á ting við valið 29. oktober 2011. Formaður í Landsstýrismálanevndini, limur í Trivnaðarnevndini og varalimur í Mentanarnevndini og Lokalnevndini.
Býráðslimur í Vágs kommunu 2008
Limur í Føðiskipanarnevnd fyri Føroyar 2008-2011
Varalimur í Høvuðsbarnaverndarnevndini fyri Føroyar 2006-2008
Leiðari á Heilsuskúla Føroya eitt tíðarskeið 2006-2008
Ymist: Sum frítíðarítriv hevur kórsangur og mentanarlív sum heild mín størsta áhuga
Heimstaður: Skálavegi 3, FO-900 Vági
Telefon: 37 31 96
Fartelefon: 27 26 32
Email: sirids@logting.fo


text:
Gleðilig Jól og gott Nýggjár
24. Des 2010
Treysti ynskir øllum eini Gleðilig Jól og eitt av Harranum signað Nýggjár. Somuleiðis vilja vit takka hvørjum einstøkum, sum hevur verið við til tiltøk,...
les meir
Bassi á vitjan
22. Des 2010
Bassi royndi at renna kapp ímóti børnunum, men hóast Bassi var raskur, so vóru børnini raskari Í gjár høvdu børnini seinastu venjing áðrenn jól. Umleið...
les meir
Kirkju Renning Jólaaftan
21. Des 2010
Seinasta ár var fitt av kava tá runnið bleiv Eins og undanfarin ár so verður aftur skipað fyri Kirkju Renning úr Kunoy til Klaksvíkar jólaaftansmorgun....
les meir
Jólahugni fyri børn og vaksin
19. Des 2010
Týsdagin 21. desember eftir venjingarnar, verður skipað fyri jólahugna fyri bæði børn og vaksin. Treysti vónar at síggja nógv til venjing týsdagin. Tvs. at...
les meir
Sera stuttligt jólaborðhald
10. Des 2010
Jólaborðhaldið hjá Treysti, sum var í róðrarneystinum í Árnafirði leygarkvøldið 4. desember, var sera stuttligt. Gott 40 limir vóru møttir. Hóast kava, so...
les meir
Tryggingarfelagið Føroyar høvuðssponsor hjá Treysti
09. Des 2010
Í vikuni hevur Treysti gjørt sponsoravtalu við Tryggingarfelagið Føroyar. Tað vóru Jonhard Larsen, formaður í Treysti og Kristina Háfoss, deildarstjóri í Tryggingarfelagnum Føroyar, íð undirskrivaðu...
les meir
Góð undirtøka til innandura venjingarnar
07. Des 2010
Tað er sera góð undirtøka til innanduravenjingarnar fyri bæði vaksin og børn
les meir
Náttarrenning leygarkvøldið
06. Des 2010
Leygarkvøldið 11. Desember kl. 22.00 skipar Treysti aftur fyri Náttarrenning


text:
Søkt verður eftir starvsfólki til Visit Suðuroy skrivstovuna hjá Vágs kommunu at starvast tíðaravmarkað frá skjótast tilber til 31. mars 2020, áleið 35,5 tímar um vikuna.
Visit Suðuroy veitir tænastu til bæði borgarar í Vágs kommunu og Suðuroynni sum heild. Hetta verður seg at svara spurningum og veita kunning, søla av ymsum slag og ikki minst at samskipa bæði smærri og størri tiltøk í Vági og Suðuroynni.
Visit Suðuroy er eisini staðið har ferðafólk venda sær, bæði umvegis telefon, teldupost og koma á staðið. Av somu orsøk er neyðugt at hava eina breiða vitan um hvat hendir, og hvørjir møguleikar eru í Suðuroynni.
Visit Suðuroy skrivstovan heldur til í Miðlatúni í miðbýnum í Vági, har eisini býarbókasavn og umsitingin av Fjarlestrardeplinum heldur til.
Arbeiðsuppgávurnar fevna m.a. um:
- At veita kunning
- Vegleiða ferðafólk um hvussu tey ferðast í Suðuroynni/Føroyum, og hvørji støð eru áhugaverd at vitja
- Dagføra heimasíðurnar, gera yvirlit yvir tiltøk til vitjandi os.fr.
- Selja útferðir og gistingar til bæði føroysk og útlendsk ferðafólk
- Samskipa bæði smærri og størri tiltøk í Vági og Suðuroynni.
Vit vænta:
- at umsøkjarin hevur góðan málkunnleika, og er før/ur fyri at samskifta munnligt og skrivligt á skandinaviskum og enskum.
- at umsøkjarin hevur góðan teldukunnleika, tí umframt nógv av tí dagliga samskiftinum fer fram um teldu, kemur umsøkjarin eisini at arbeiða við heimasíðuskipanum.
- at umsøkjarin er flexibul, tí umsøkjarin kann vænta at koma at ferðast ofta í Føroyum og møguliga onkra messu/workshop uttanlands.
- at umsøkjarin er vanur við at arbeiða sjálvstøðugt
- tað kann verða ein fyrimunir, um umsøkjarin hevur royndir frá samskipan av mentanartiltøkum, men ikki eitt krav
Vit bjóða tær:
Vit bjóða tær eitt spennandi arbeiðspláss. Arbeiðsdagarnir hjá Visit Suðuroy er um summarið sera lívligir, og í starvinum fært tú samband við fólk úr ymsum londum, lærir um hvat tey søkja og somuleiðis lærir tú eisini okkurt nýtt um londini, ið tey koma frá.
Lønarviðurskifti:
Starvið er lønt í lønarflokki 3 samsvarandi sáttmála millum Starvsmannafelagið og Kommunala Arbeiðsgevarafelag Føroya.
Meira fæst at vita við at seta seg í samband við skrivstovuna á tlf. 663000
Freistin at søkja starvið er 25. apríl 2018 kl. 12.00
Umsóknin skal sendast til :
Vágs kommunu
Vágsvegur 30
Postboks 29
FO-900 Vágur
Ella umvegis teldupost á vagur@vagur.fo


text:
Tað reið um snarið! Sandavágsmenn mundu gjørt bart og tikið øll á bóli í avgerandi dystinum um FM-heitið í seinasta umfari í landskappingini í talvi í dag. Neyvan nakar hevði grunað, at Sandavágs Talvfelag fór at leggja oddaliðið hjá Havnar Telvingarfelag afturum seg í endaspurtinum, tí til tess kravdist ein ógvuliga ruddiligur sigur í sinámillum finaludystinum, men tað mundi lukkast.Les meira »
Havnin ella Sandavágur?
Leygarmorgunin 18. mars klokkan 10 verða fyrstu leikirnir fluttir í øllum dystum í seinasta umfari í landskappingini fyri lið í talvi 2017. Telvað verður í Gula Skúla við Landavegin í Havn. Innkoyring er við gamla Restorfs Bryggjarí. Løgmaður, Aksel V. Johannesen, flytur fyrsta leikin í toppdystinum millum oddaliðini Havnina og Sandavág. Umboð fyri Tórshavnar Býráð handar vinnandi liðum steyp og heiðursmerki, tá liðugt er seinnapartin.Les meira »
Umdystur í liðkappingini
Síðsta umfar í liðkappingin verður telvað í Gula skúla í Tórshavn 18.03.2017 kl. 10.00. Spenningurin er so stórur, at nógv lið kunnu enda jøvn. Í reglunum fyri liðkappingina stendur hetta:Les meira »
Vaktarskifti í Havnar Telvingarfelag
Nýggj leiðsla hevur tikið við í elsta talvfelagnum í landinum. Ein fyribils arbeiðsnevnd hevur stjórnað felagnum í nøkur ár, men í gjárkvøldið var heilt nýggj nevnd vald á fyrsta regluliga aðalfundi felagsins í eini fýra ár.Les meira »
Innbjóðing til FM fyri einstaklingar 2017
Bjóðað verður til Føroyameistaraskapið í talvið 2017, ið verður hildið í Løkshøll, Runavík, í døgunum 08/04-2017 til 15/04-2017. Telvað verða 9. umfør. Umhugsunartíðin er 90 minuttir til fyrstu 40 leikirnar. Síðani verða 15 minuttir lagdir afturat klokkuni. Frá fyrsta leiki verða 30 sek. løgd afturat fyri hvønn fluttan leik. Teir hægst rataðu (Elo-tal verður brúkt) luttakararnir telva í Landsliðsbólkinum um Føroya Meistaraheitið í Talvi 2017. Næstu telvararnir mynda 1. Bólk og Almenna bólkin. Unglingar telva um FM-heitið fyri unglingar.Les meira »
Føroya Tele stuðlar Helga Dam Ziska
Tíðindaskriv: Føroyski telvarin Helgi Dam Ziska hevur fingið nýggjan høvuðsstuðul, sum eitur Føroya Tele. Í dag undirskrivaðu partarnir eina stuðulsavtalu, ið er galdandi í eitt ár.Les meira »
Endaumfarið telvað í Tórshavn
FM endabresturin í Liðkappingini 2017 verður telvaður í Gula Skúla, Tórshavn, leygardagin 18. mars. Byrjað verður kl. 10.00 stundisliga. Møt í rúmari tíð undan. Havnar Telvingarfelag skipar fyri kaffisølu meðan telvað verður. Eftir seinasta leik bjóðar talvfelagið lættari ábit. Vart skal gerast við, at í seinasta umfarinum í liðkappingini er ikki loyvt telvarum at flyta niður í lægri lið/deild. Dømi: ein telvari, sum hevur telvað við 1. deild í 9. umfari, kann í 10. umfari ikki telva við lægri liði í 1. deild, ella nøkrum øðrum liði í eini lægri deild. Hesin regul er galdandi fyri allar deildir.Les meira »
GP 8 í Tórshavn 24-26 mars
Onnur Open kapping, í hesum kappingarárinum, verður í Tórshavn vikuskiftið 24.-26. mars .Les meira »
GP 7 í Sandavági
GP 7 verður í Sandavági leygardagin 11. mars kl. 10.00. Telvað verður í skúlanum á Giljanesi.Les meira »
Liðkappingin – Avgerðin bíðar
Fyrsta lið hjá Sandavágs Talvfelag skal gera ein rimmar vørr í síðsta umfari í landskappingini um knappar tvær vikur, skulu teir endurvinna meistaraheitið í talvi. Havnar Telvingarfelag økti leiðsluna við hálvum stigi eftir dystirnar í níggjunda og næstsíðsta umfari í dag. Havnarmenn, sum hava verið omaná í øllum níggju dystunum í vetur, vunnu 3-1 á øðrum liði hjá Klaksvík. Carl Eli Samuelsen og Sjúrður Thorsteinsson grundløgdu sigurin á aftaru borðunum, meðan Olaf Berg og Martin Poulsen máttu sættast við remis á báðum fremstu borðunum. Sandavágs Talvfelag vann 2½-1½ á fyrsta liði hjá Klaksvík. Høgni Egilstoft Nielsen og Silas Eyðsteinsson vunnu, Rógvi Egilstoft Nielsen telvaði á 1. borði remis móti Ólavi Simonsen, meðan Torkil Nielsen mátti lúta fyri Steintór Rasmussen.Les meira »


text:
Orð og lag: W.F. og Marjorie Crumley
Týtt: Páll á Lakjuni
Upprunaheiti: Somebody loves me
1. Harrin Jesus elskar meg,
og eg elski hann;
hann er við mær á míni ferð,
vinurin, eg fann.
Vakir yvir mær nátt og dag,
bønir hoyrir hann.
Stór er gleðin í míni sál,
tí eg siga kann:
Niðurlag: Ein er, sum elskar meg, leiðir og ber,
eg elski ein og veit, við mær hann er.
Ein er, sum vísir mær hvønn dag sín veg.
Hesin eini er Jesus, og
hann varðar meg.
2. Tú ert sælur, um Jesus fær
vilja sín við tær,
verk hann hevur til ein og hvønn,
gev tí honum svar:
„Eg vil finna tey leitandi,
eins og tú meg fanst.“
Nýggja gleði tú fáa skalt,
og tú siga kanst:
3. Tá ið tænastan fullførd er,
tekur hann meg heim
í sínar vøkru bústaðir,
heim til gleði, gleim.
Sita øll tá um borðið har,
syngja fagnaðarsong.
Eingin sorg, eingin pína meir,
heiðrið Krist, vár Kong.


text:
Fríðkan
Tá ið eg stillaði upp fyrstu ferð til kommununa fyri 12 árum síðani, var eitt av mínum høvuðsmálum, at vit meira miðvíst fóru inn og fríðkaðu um í býnum. Eg haldi, vit kunnu siga, at sera nógv er hent júst á hesum økinum! Ikki tí, – langt er eftir á mál.
Vit hava t. d sett gartnara, sum ger eitt sera dygdargott arbeiði í kommununi.
Nógv øki eru vorðin ómetaliga vøkur. Økið omanfyri bókasavnið er ein perla, og økið runt um mentanarhúsið er eisini blivið sera snøgt. Eg kundi tikið fleiri onnur dømi, t. d. økið omanfyri skúlan, men lat vera nokk hesuferð.
Hesum máli fari eg framvegis at virka fyri, um eg verði valdur.


text:
Alheimurin
Alheimurin veksur alla tíðina, og alt førkar seg longur burtur hvørt frá øðrum. Í ófatiliga stóra rúminum, alheiminum, er alt, sum til er: t.d. sólin, vetrarbreytin, gongustjørnurnar og allar aðrar stjørnubreytir. Tað, vit vita um alheimin, hava vit sæð í stórum spegilskikarum, teleskopum, sum kanna radioaldur, røntgenaldur, ljós og aðrar geislar, sum koma til okkara úr rúmdini. I alheiminum eru nógvar mia. stjørnubreytir. Rúmdarfrøðingar flestir halda, at stjørnubreytirnar standast av gassløgum, sum send vórðu út í stórari spreinging fyri mia. árum síðan.
Hyggur tú í teleskop, sært tú stjørnubreytir, sum eru mió ljósár burturi. Tú sært tær ikki, sum tær eru nú, men sum tær vóru fyri langari tíð síðan, tá ið ljósið fór úr teimum. So á ein hátt sært tú aftur í tíðina. Ljós fer um 300 000 km/sek - 9500 mia km. um árið. Hetta strekkið kalla vit eitt ljósár.


text:
Fólkatalið var 51.060 tann 1. august. Tað vaks við 815 fólkum ella 1,6% í 12-mánaðar skeiðinum 1. septembur 2017 – 1. septembur 2018, vísa tølini hjá Hagstovu Føroya. Tað kemur av einum burðaravlopi á 257 og nettotilflyting á 558. Samanborið við undanfarna 12-mánaðarskeiðið er burðaravlopið 10 minni, men tað er meir enn uppvigað av, at nettotilflytingin er 122 størri.
Serliga stórur vøkstur var í juli við 222 fólkum, men 194 fóru burturavaftur í fráflytimánaðinum august.
Nettotilflytingin er methøg
Tann stóra broytingin í gongdini í fólkatalinum kemur einamest av broyttu flytingini, har fráflytingin er minkað nógv, samstundis sum tilflytingin er vaksin. Vit skulu heilt aftur til 1980 fyri at finna so lágt tal fyri fráflytingina, sum tey 1.179, ið fluttu av landinum farna 12-mánaðarskeiðið. Rokna vit fráflytingina í mun til fólkatalið, hevur hon ongantíð verið minni tey síðstu hálvthundrað árini, vit røkka aftureftir í hagtalsgrunninum.
Meðan fráflytingin nú á fimta árið hevur lagt seg á eitt javnt lágt støði, so veksur hinvegin tilflytingin framvegis. Samanlagda úrslitið av minni fráflyting og størri tilflyting er, at nettotilflytingin er vaksin í stórum, og ongantíð hevur verið so stór sum nú, hvørki í tali ella lutfalsliga.
Samanbera vit hetta árið við tey heldur vánaligu árini 2009-13, so er árliga fráflytingin nú eini 550 fólk minni og tilflytingin eini 400 størri – og tí er ein negativ nettoflyting á 431 í 2011/12 vend til eina positiva nettoflyting upp á 558 hetta seinasta 12-mánaðarskeiðið 2017/18.
Fólkavøksturin heldur fram við somu ferð
Seinastu fýra árini hevur sum nevnt verið óvanliga stórur fólkavøkstur, og hann heldur fram sum sæst av myndini niðanfyri. Ferðin var um 1,5% í ársvøkstri fram til síðsta heyst, tá hon linkaði nakað til 1,3 - 1,4%. Hetta kundi bent á, at vit sóu fyrstu tekin til, at ferðin var farin um tað hægsta og fór at linka enn meir teir komandi mánaðirnar. Men so var ikki. Tí móti vári og nú út á heystið er vøksturin komin uppaftur og meir enn tað, so hann nú er um 1,6-1,7%.
Sum nevnt eru tølini smá, ið gera hesar broytingarnar í burðaravlopi og nettotilflyting – og harvið í fólkavøkstri - og kann tað tí eisini venda aftur við næstu uppgerðir.


text:
Tunnil til Fámjins.
Tilmælið í samferðsluætlanini hjá Landsverk, er frá 2012, tað eru 2-3 ár áðrenn nøkur veðurstøð bleiv sett upp á Fámjinsvegnum.
Líka mikið, um Landsverk ger vegin um fjøllini 10 metrar breiðan, so noyðast vit at koyra um Ørðaskarð, ið ER stormharðasta vegastrekki í landinum.
Og líka mikið hvørji argument vit brúka, so er tað fakta, at fólk ræðast at koyra eftir Fámjinsvegnum, og fólk flyta úr bygdini, og vegasambandið er ein beinleiðis orsøk til flytingina.
Tunnil til Fámjins er einasta loysn, og tað hastar!
Fámjin er, enn, ein sera livandi bygd, við nógvum sosialum lívi, men fólkatalið nærkast nú pínumarkinum. Ein tunnil NÚ, er helst einasta boð uppá hvussu Fámjin, eisini í framtíðini, verður ein livandi bygd.
Klárt er at byrja uppá Fámjinstunnilin í komandi viku, og verður játtan givin til at arbeiða tveyskiftisvakt, er skotið ígjøgnum í mai/juni 2019.
Um byrjað verður í morgin at fyrireika Dalstunnilin, er kortini IKKI klárt at bora til Dals, fyrr enn aftaná at liðugt er at bora til Fámjins.
Tit skulu ikki vera bangin fyri at játta nakað eyka av pengum her suður, tí eg skal vissa tykkum um, at í Suðuroynni er eingin upphitaður búskapur
Sum borgari í Fámjin, kann eg ikki annað enn, síggja tað sum beinleiðis illvilja, ikki at gera Fámjinstunnilin, nú alt er klárt.
Tað er ríkiligt til av pengum og eingin onnur tunnilsætlan verður seinkað orsakað av hesum.
Tað einasta, ið manglar, er viljin at hjálpa einari bygd í útjaðaranum.
Við hávirðing
Arni Nielsen
Fámjin


text:
Í seinasta parti verður rættiligt rok, tí lógarinnar langi armur, Ludo Karson, handtekur yrkjaran Gregor, sum er komin á fríggjaraferð at vitja Gretu. Og meira skal til fyri at loysa Gregor úr varðhaldinum enn at tosa um pass og um fría orðið og at siga, at Gregor er gestur á pensjonatinum og yrkjari, sum hevur fingið seks stjørnur fyri sína seinastu bók. Benny skrivar um talufrælsi og djórarættindi í undirgrundarblaðnum, og italski kokkurin Mario Gastromati, sum ger ta frágera góðu pitsa a la mamma, blandar hylliberjasaft, sum fær Ludo at enda í sjeynda himli. Allan hendan hurlivasan og mangar aðrar ber til at lesa um í hesari sera skemtiligu bókini.
Aftur


text:
Tá fake gerst fakta
Gjørdist ikki sørt bilsin, tá ið eg las eina yvirlýsing/staðfesting, sum løgtingslimurin, vinnunevndarlimurin, framsøgumaðurin í fiskivinnumálum hjá Tjóveldi, fyrrverandi skrivari í Fiskimannafelagnum og fyrrverandi tíðindarmaðurin Ingolf Sólheim Olsen legði á sín vanga á facebókini stutt eftir, at Kristina Samuelsen hevði lagt sína frágreiðing fram 26.04.2018.
Ingolf Sólheim Olsen staðfesti, citat:
- Nú fellir ein kanningarstjóri ikki nakran formligan dóm, men niðurstøðan, sum Kristina Samuelsen, advokatur, júst hevur greitt frá á tíðindafundi, er so tætt upp at eini fullkomnari fríkenning av bæði Høgna Hoydal og Aksel V. Johannesen, sum til ber at koma.
- Allur ruðuleikin hevur røtur í siðvenju, sum er kjølfest gjøgnum nógv harrans ár undir fólkafloksregime í Fiskimálaráðnum. Kanningarstjórin legði dent á, at tað er ikki Høgni Hoydal, sum hevur lagt lunnar undir tað praksis, sum hevur verið galdandi í nógv harrans ár.
Til fyrra pástandinum hjá Ingolfi S. Olsen, er ikki nógv siga annað enn, at nógv viðurskifti vóru førd fram á tíðindafundinum m.a., at tað vóru viðurskift, sum landsstýrismaðurin átti at havt skilt og reagerað uppá, men, sum hann - at síggja til - ikki skilti og tískil ikki reageraði uppá.
Seinri pástandurin hjá Ingolfi S. Olsen hinvegin – um at ruðuleikin hevur røtur í siðvenju, sum er kjølfest undir fólkafloks-regime – er faktuelt skeivur, tað kann er skjalprógvast. Siðvenjan, ið Ingolf vísir til, hevur sín uppruna í langtíðarsemjuni millum Kaj Leo Holm Johannesen, Jóannes Eidesgaard, Høgna Hoydal og Poul Michelsen, dagfest 20. mai 2011.
Politiskar semjur
Tað er væl einki óvanligt ella forgjørt í, at politiskir flokkar og/ella floksformenn gera semjur um ymisk viðurskifti, tvørtur ímóti, men um politiskar semjur onkusvegna skullu hava rættarvirknað, so er neyðugt, at rættar mannagongdir verða fylgdar.
Er talan um, at bólkar av politikkarum – uttan um løgtingið – á økjum, sum eru regulerað í lóg, gera semjur, sum tilætlað skulu hava rættarvirknað, so má tað sum eitt minstakrav kunna krevjast at tað er staðfest, at heimild er í lógini fyri tí, sum semja er gjørd um at fremja.
Útgangsstøði fyri langtíðarsemjuni 2011 var, at 150.000 tons av makreli skuldi veiðast í føroyskum sjógvi. Tá føroysk og fremmand veiða av makreli søguliga hevði verið uml. 25-30.000 tons, so var talan um, at 120.000 tons av nýggjum tilfeingi til eitt virði uppá 600-700 mio., skuldi konverterast til rættindi í lógini.
Rættindi liggja hjá feløgum og ikki fiskiførum
Lógin um vinnuligan fiskiskap ásetur, at rættindi í sínum uppruna altíð liggja hjá persónum og feløgum óheft av fiskiførum. Fyritreytin fyri gagnnýtslu av rættindum er hinvegin tann, at hesi – nettup við gagnnýtslu fyri eygað – formliga verða knýtt at fiskiførum í útskrivaðum loyvum. Lógin ásetur ymiskar treytir fyri gagnnýtslu av ymiskum slag tilfeingi/rættindum.
Hendan kjarnubygnað í lógini kvettir langtíðarsemjan við. Fiskirættindi verða í semjuni de facto knýtt beinleiðis til fiskifør uttan um persónar og feløg. Avleiðingin er, at makrelur sum rættindi í forhond verða knýtt til t.d. garnaskipið Oknina og skeljadreggjaran Norðheim, sum sambært lógina um vinnuligan fiskiskap og sambært matvørulógina hvørki er góðkend ella løggildað til hesa veiðu.
Gagnnýtsla av fyribils og avmarkað rættindum krevja einki veiðiloyvi
Lógin um vinnuligan fiskiskap nágreinar tvey ymisk sløg av rættindum, vanlig rættindi og fyribils og avmarkaði rættindi. Vanlig rættindi (koncessiónsrættindi) eru sambært lógina tey rættindi, sum feløg hava ræðisrætt á. Fyribils og avmarkað rættindi eru hinvegin rættindi, sum landsstýrismaðurin tillutar – fyribils og avmarkað.
Lógin ásetur, at gagnnýtsla av vanligum rættindum bert kann fara fram við fiskiførum, sum hava veiðiloyvi, meðan veiða av fyribils og avmarkaðum rættindum, sum landsstýrismaðurin tillutar, kann fara fram við fiskiførum, við ella uttan veiðiloyvi.
Henda serstaka møguleika fyri gagnnýtslu av fyribils og avmarkaðum rættindum, sum løgtingið eksplisitt hevði lagt í lógina, inngongur ikki sum partur í langtíðarsemjuni, tvørturímóti og harvið verða rættarstøður hjá feløgum, sum eksplisitt framganga av lógini strikaðar í leistinum við langtíðarsemjuni.
Kjarnuendamál í lógini
Í sínum 2010 tilmæli, um lívfrøðiligu støðuna á føroyska landgrunninum, staðfesti Havstovan at høvuðsfiskastovnarnir toskur- og hýsa de facto vóru kollapsaðir og fyri fyrstu ferð nakrantíð tilmælti Havstovan til landsstýrismannin, at steðga allari toska- og hýsuveiðu á landgrunninum.
Lógin um vinnuligan fiskiskap hevði skjalfest sum sítt høvuðsendamál, at regulera veiðu av burturav føroyskum fiskastovum – t.e. fiskastovnar, sum føroyskir myndugleikar hava fullan ræðisrætt á – lívfrøðiliga burðadygt.
Ferandi fiskastovnar og fiskastovnar í burturav altjóða sjógvi ella rættindi hjá føroyskum aktørum í sjógvi hjá fremmandum londum eru hinvegin skjalfast sekunder í mun til kjarnuendamálið í lógini um, verju av lívfrøðiliga tilfeinginum í havinum um føroyar.
Innihaldið í langtíðarsemjuni tók ikki hædd fyri hesi staðfesting. Býti av atgongd og tað, at rættindi de facto blivu knýtt at fiskiførum og ikki persónum og feløgum settu eigarar av fiskiførum í bólki 3, 4 og 5, sum høvdu kollapsaðu toska- og hýsutilfeingi sum sítt høvuðseksistensgrundarlag í eina ógrundaða og ósakliga vónleysa støðu í samband við vinnuliga gagnnýtslu av nýggjum tilfeingi á egnum heimabeiti.
Hettar hevði eisini tað avleiðing, at hesi feløg púra ógrundað og ósakliga blivu fasthildin í fiskskapi av kollapsaðum toska- og hýsustovnum, sum ikki var lívrøðiliga burðadyggur, ikki var buskaparliga burðadyggur og í stríð við sjálvt kjarnuendamálið í lógini
Leisturin í 2011 ein nýbrot
Leisturin í 2011 var eitt nýbrot í føroyskari fiskivinnufyrisiting. Ongantíð fyrr hevði ein bólkur av politikkarum – uttan um løgtingið – í skrivligari semju og umvegis kunngerð gjørt avtalu, um hvør rættarstøðan hjá bólkum av aktørum var í lógini.
Leisturin sjálvur – tað at innihaldið í eini semju fekk beinleiðis rættarvirknað – var eitt nýbrot í sær sjálvum. Enn meira kollveltandi var tó brádliga íkomna uppfatanin millum ávísar politikkarar um, at uttan mun til innihald í semjum, so var heimild fyri hesum í lógini og í roynd ov veru var talan um galdandi rætt. At umskriva innihaldið í semjuni til ásetingar í kunngerð, var bert ein formalitetur.
Leisturin frá 2011 er skjalfest brúktur síðani, men samansetingin av politikkarum skiftur og skiftandi samanseting av politikkkarum hevur endurspeglað skiftandi innihald í skiftandi semjun og harvið eisini endurspeglað skiftandi – og skiftandi diskriminerandi – ásetingar í kunngerðum við heimild í § 9.
Tískil er skiftandi innihaldið av semjum/kunngerðum árini 2012-17 sum so ikki so áhugavert, tá hesar taka støði í uppfatanini, sum lá til grund fyri leistinum í 2011. Tað áhugaverda er, hvussu kom uppfatan í lag og hvør var ásetingin, sum heimilaði hesum leisti?
Loyndarfulla heimildin fyri íverksetan av leistinum í 2011
Kunngerðin frá 8. juni hevur heimild í §9. Tað sera kollveltandi er, at henda lógargrein brádliga í mai-juni 2011 verður brúkt langt út yvir tað, sum fyrisitingin fáar mánaðir frammanundan hevði sagt, at henda sama lógargrein fevndi um og sum hon hevði verið brúkt til árini 1994 til dec. 2010.
Í samskifti við politisku skipanina um § 9 í nov.-des. 2010 í máli nr. 201000718 staðfesti fyrisitingin, at ”Endamálið við § 9 er at geva landsstýrismanninum møguleika fyri, og neyðugu heimildina til at skipa fiskiskap við generellum reglum.”
Fiskimálaráðið segði víðari: ”Í tíðarskeiðinum 1994-2010 er einki dømi um, at tá nýggjur fiskiskapur tekur seg upp fyri føroysk skip, at kunngerð er lýst, áðrenn fiskiloyvi verða latin fyrstu ferð til hendan fiskiskip. Fiskiskapurin er í slíkum førum kortini ikki óreguleraður, men er skipaður í treytunum í fiskiloyvinum.”
Okkurt løgið hendi í Fiskimálaráðnum millum dec. 2010 og maj-juni 2011. Lógin um vinnuligan fiskiskap er jú ikki ein nýggj lóggáva og lógin var ikki broytt í tíðarskeiðinum millum dec. 2010 og maj-juni 2011. Ósvaraðir spurningar eru :
• Fann fyrisitingin í Fiskimaálaráðnum brádliga sjálv út av, at grein 9 hevði verið misskilt og mistulkað av fyrisitingin í 16 ár ?
• Hendi okkurt annað, sum brádliga fekk fyrisitingina at fara undir nýggja tulking av § 9 í maj-juni 2011 ?
Vanligt er, at ein kunngerð skal hava heimild í lóg og at kunngerðir bert kunnu regulera tey viðurskifti, sum framganga av kunngerðarheimildini, í hesum førinum framgongur, at heimild er fyri í kunngerð ”at áseta reglur um “fiskiskap hjá fiskiførum á fiskileiðini”.
Lógin ásetur, at einki fiskifar kann fara til fiskiskap á fiskileiðina, fyrr enn fiskirættindi hjá eigaran um formliga eru vorðin knýtt til einstaka fiskifarið í einum – av landsstýrismanninum – útskrivaðum fiskiloyvi.
Aðrir ósvaraðir spurningar eru tí:
• Hvussu fór ásetan av reglum fyri fiskiskap hjá fiskiførum á fiskileiðini brádliga at fevna um fiskirættindi hjá persónum og feløgum?
• Hvussu bleiv ein heimild at áseta reglur um.... brádliga til eina heimild fyri ítøkuliga at áseta rættindi?
• Hvussu bleiv ein heimild at áseta generellar reglur um.... brádliga til eina heimild, at áseta ítøkuligar og diskriminerandi rættarstøður at galda fyri aktørar í sama fiskiskapi?
Hvítur roykur og lógin um vinnuligan fiskiskap
Síðani 8. novembur í 2011 hevur einki felag kent egna rættarstøðu í lógini, fyrr enn hvíti roykurin er komin frá politiska bólkinum, sum tá er vorðin samdur um, hvør skal hava hvat og við hvørjum treytum.
Burtur úr ongum og í beinleiðis andsøgn við frágreiðing frá Fiskimálaráðnum nov.-des. 2010 tilevnaðu fýra floksformenn við heimildi í § 9 í maj juni 2011 eitt kelvi, sum í 2012 bleiv handað víðari til m.a. Jacob Vestergaard og Fólkaflokkin og hesin hevur leisturin verið síðani.
Tað tykist tískil ikki sørt løgi tá Ingolf S. Olsen brigdar Jacob Vestergaard og Fólkaflokkurin fyri eina siðvenju, sum er frá maj-juni 2011 og ikki heldur gleðist um, at Jacob Vestergaard og Fólkaflokkurin nettup hildu fast um siðvenjuna frá maj-juni 2011.
Ingolf S. Olsen tykist hava eina øðiliga trongd fortelja føroya fólki søguna um Høgna Hoydal og Tjóðveldi, sum hava verið í hált við eina upprudding eftir Jacob Vestergaard og Fólkaflokkin.
Høgni Hoydal hevur í sínum lag ført fram, at upptøkan eftir Jacob Vestergaard er øðulig.
Men hvørjum rudda Høgni Hoydal, Ingolf S. Olsen og Tjóveldið í roynd og veru upp eftir?
Um Ingolf S. Olsen hevur dokumentatión fyri sínum pástandum um siðvenjur og at tað er undirritaði, sum er farin skeivur, so eri ikki bert eg, men fleiri við mær áhugað at fáa hendur á hesi dokumentatión, soleiðis at fakta verða verandi fakta og fake verða verandi fake og at ikki bland kemur í..
Í hesum samanhangi haldi eg, at tað áliggur løgtingsliminum, vinnunevndarliminum, framsøgumanninum í fiskivinnumálum hjá Tjóðveldi, fyrrverandi skrivarinum í Fiskimannafelagnum og ikki minst fyrrverandi tíðindamanninum Ingolf Sólheim Olsen ein serlig ábyrgd.
Argir 12. mai 2018
Óli Jacobsen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Eg eri sum eitt barn á jólum. Jólini eru uttan iva mín yndis høgtíð. Eg njóti at baka og hugna um heima bæði á jólum og allar aðrar dagar á árinum. Tað stuttliga við høgtíðum er at gera okkurt kreativt sum hóskar seg til høgtíðina. So eg fór í gongd við hetta sera vælsmakkandi jólatræið úr pannukøkum.
Tilfar til pannukøkudeigg til eitt jólatræ
2 egg
2 dl mjólk
1 dl havragrýn
2-3 dl av mjøli (alt eftir hvussu tjúkkar tær skulu vera)
1 tsk sukur
1 tsk bakipulvur
1 tsk vaniljusukur
1/2 tsk salt.
Smør til at steikja við
Arbeiðsháttur
Rør eggini og sukrið væl saman. Blandað síðani restina av turra tilfarinum saman í ein annan bolla. Rør síðani turra tilfarið spakuliga saman við eggiablandinum. Koyr nokk av grønari fruktfarvi í deiggi, so tað fært ein vakran grønan lit.Koyr nú smør á pannuna og nýt ein sproytiposa um tú ynskir pannukøkurnar 100% rundar. Ger tíggju pannukøkur í vaksandi støddum.
Legg tí størstu niðast og koyr skiftivís róma, banan og nutella ímillum. Pynta við køkukrymmel. Tá træið skal etast, er lættast at taka tær ovast pannukøkurnar av og borðreiða tað soleiðis. Muuuums hetta smakkar og børnini fara at elska tað.
Hetta er gott at hugna sær við heima í hesum illveðrinum. Vónandi fáa tit øll ein góðan dag í morgin. Eisini tey sum eru veðurføst.
M&K


text:
Fyri jól fekk Jóanes Erik Køtlum starvið, sum forstjóri fyri sjúkrahúsverkið í Føroyum. Í gjár fór hann til verka.
Hann er forstjóri fyri alt sjúkrahúsverkið í Føroyum og umframt tað er hann eisini stjóri á Landssjúkrahúsinum. Hann fer at virka sum evsti stjóri fyri umleið 1100 fólk, ið starvast í føroyska sjúkrahúsverkinum.
Sambært KvF, fer Jóanes Erik Køtlum at nýta fyrstu dagarnar uppá, at seta seg inn í ymsu viðurskiftini hjá sjúkrahúsverkinum, tað vil siga leiðslu, fíggjarviðurskifti, teir ymsu deplarnir og deildirnar. Hann fer eisini at vitja Klaksvíkar og Suðuroyar sjúkrahús.
Vísindavøkan vakti minnir um ein virknan fiskivinnubý
Tað, at Vísindavøkan, sum Granskingarráðið hevur skipað fyri seinnu árini, hesaferð varð hildin í Sjóvinnuhúsinum á Vestaru...


text:
Orð: W.A. Fletcher
Lag: W.B. Stevens og Jesse R. Baxter
Týtt: Petur William Háberg
Upprunaheiti: Farther along
1. Freistað og roynd, vit undrandi spyrja,
hví er tað so, hví helmar tað ei,
meðan vit síggja onnur at liva,
spard, tó tey ganga órætta leið.
Niðurlag: Longri á leið vit svar skulu fáa,
longri á leið, har skilja vit hví,
mót! kæri bróðir, stíg út í ljósið,
vit skilja alt um stokkuta tíð.
2. Trúgvir til deyðan, segði mín Harri,
stríða og bíða enn eina tíð
mega vit, men tað verður sum einki,
tá vit gullstaðin trína inn í.
3. Skjótt kemur Jesus, kemur í skýnum,
loyst er hvør gáta, svarað hvørt hví,
tá ið vit síggja Harran har heima;
vit skilja alt um stokkuta tíð.


text:
Trælahald
Ein ákæra man ofta møtir, er atfinningin um, at Guð loyvir trælahaldi.
Á føroyskum eru tað fleiri orð sum hava broytt meining upp ígjøgnum tíðina, og tí kunnu vit ikki altíð umseta gomul orð beinleiðis til nútíðar brúk.
Hetta er t.d. eisini ein trupulleiki um vit skulu umseta japanskt til føroyskt. Tað er onki orð sum beinleiðis kann umsetast til okkara at vera “býttur”. Man kundi sagt “baka”, men tað merkir ikki heilt tað sama – japanskst er eitt sera dámligt mál. “Stefan No Kuni” merkir “World of Stefan”. No merkir eigindómur, og Kuni merkir land, men tað kann eisini merkja heimur.
Tað sama er við orðinum sum bíbliutýðararnir hava umsett til træl ella tænara – Tað hebraiska orðið er ebed.
Okkara ímynd av hvat ein trælur er, kemur í stóran mun av amerikanskum filmum, og tær ræðuligu umstøðurnar teir trælirnir livdu undir. Tað er ikki rættvíst at umseta hetta beinleiðis til ta tíðina Bíblian um handlar.
Í tí gamla “fjern østen” vóru tað 4 sløg av trælum:
- Ognartrælir (enska orðið chattel, og tað vit sum ofta samanbinda við trælahaldi í USA)
- Sáttmálatrælir
- Brúðrarsølur
- Heilar tjóðir sum trælir (enska orðið vassalage)
Tað skuldi longu nú veri greitt, at orðið “trælir” er eitt víttfevnandi hugtak. Sjálvt kongur kundi vera trælur hjá einum keisara. – Eg og tú eru ofta skuldarbundin hjá bankanum, og tískil trælir uppá ein máta.
“Skyldið ongum nakað – uttan tað at elska hvør annan! Tí tann, ið elskar næsta sín, hevur uppfylt lógina.” – Róm 13:8
Ein ognar trælur var næstan ikki eitt menniskja, hann hevði ongi rættindi og onga verju. Hann var sum eitt djór, misti familjurættindi, og hevði heldur ikki loyvi at stovna eina nýggja familju. Hetta slagið av trælahaldi var tað minst kenda tá á døgum. (1)
Sáttmálatrælir vóru tveir partar, sum gjørdu eina avtalu um at arbeiða. Tað kundi t.d. vera skuld, sum skuldi gjaldast aftur, ella bert fyri at fáa til lívsins uppihald. Tí er tænari nokk eitt betur orð her, sjálvt um persónurin var bundin til sáttmálan, so hevði hann ognarrættindi uppá lutir, og hevði eisini møguleika at gjalda skuldina um hetta var orsøkin til hendan sáttmálan, og soleiðis blíva leysur aftur.
Børn vóru eisini seld uppá henda hátt, og var tað ofta av einkjum. Hetta vegna fátækradømi, so at børnini kundu fáa betri livi umstøður, og eisini kanska senda pengar heim. (2)
Men lati okkum halda okkum til Bíbliuna. Tað sum vit lesa um í Gamla Testamenti var mest eitt slag av armóðsfyribyrging, tí samfelagið var ikki skipað sum okkara við fátækrahjálp.
Skriftstøð sum umtala lógir viðvíkjandi trælum:
- 2 Mós 20:10
- 2 Mós 21:2-11, 20-21, 26-27, 32
- 2 Mós 22:1-3
- 2 Mós 23:12
- 3 Mós 19:20-22
- 3 Mós 25:39-55
- 5 Mós 5:14
- 5 Mós 15:12-18
- 5 Mós 21:10-14
- 5 Mós 23:15-16
- 5 Mós 24:7
Út frá hesum kunnu vit í stuttum siga, at tað er sera greitt, at lógin fyri Ísraelsfólk verjir trælin.
Ísraelsfólk hevði bert loyvi til at hava ein Ísraelitta sum træl, um viðkomandi hevði gjørt eina brotsgerð, ella var komin í ovurhonds stóra skuld, sum hann ikki kundi gjalda aftur. Og hesir skuldu tó altíð viðfarast, sum arbeiðsfólk við virðing. Allir trælir skuldu verða leyslatnir aftaná 6 ár, og fagnaðarárið, sum var hvørt 50 ár, skuldu allir trælir vera leyslatnir, líka mikið hvussu stutt teir høvdu verið trælir. Teir høvdu tó møguleika at forseta við at træla undir harra teirra um teir høvdu hug. Hetta tí at trælalógin sum Bíblian umtalar mest, var meint sum eitt trygdarnet hjá teimum fátøku.
Útlendskir trælir kundu vera trælir alt lívi, tó máttu teir ikki vanvirðast, og vóru ikki eitt undirluta fólk. Teir skuldu verða elskaðir akkurát sum Ísraelsfólk vóru yvir fyri sínum egnu landsmonnum. Tú kanst lesa meira um heidningar og Ísraelsfólk her: http://www.rationalchristianity.net/gentiles.html
Til seinast so var tað als ikki loyvt at útnytta trælir sexuelt, og øll pínsla av trælum bleiv hart straffa.
Viðvíkjandi trælahaldi í nýggjari tíð, so vóru tað kristin (serliga kendur er William Wilberforce), við støði í Bíbliskum morali sum arbeiddu fyri at fáa trælahaldi burtur beint í USA, hetta hendi 25 marts 1807 við An Act for the Abolition of the Slave Trade, og endaliga við Slavery Abolition Act í 1833. (3)(4)
Eg haldi eg havi skrivað nokk um hetta evnið nú, men kanska henda greinin verður útbygt um tað er neyðugt. Tí Guðloysingurin hevur jú onki at hava sín egna moral í, tí fyri honum eru vit bert djór. (Eg fari at skriva meira um moral seinni í einum øðrum innleggi).
Guðs meginregla er greið:
Skyldið ongum nakað, og hetta er okkara trupulleiki, vit øll mannaættin vóru skuldarbundin, við tað at vit heldur vildu undirgeva okkum Lucifer. Men Jesus var føddur í heimin , og leyskeypti okkum við sínum egna blóði á Golgata, so vit aftur vóru frí at undirgeva okkum skapara okkara, sum einans vil hava samfelag við okkum.
- Peter Garnsey ‘Ideas of Slavery from Aristotle to Augustine’ (1996) síða 1. Henry Holt ‘Encyclopedia of Cultural Anthropology’ síða 1190
- Glenn Miller, ‘Does God condone slavery in the Bible?’, 2005.
- An Act for the Abolition of the Slave Trade.
- Filmurin Amazing Grace


text:
Orð: Kajfinn Hammer
Lag: In My Fathers house
Viðmerking: Yrktur í 1995.
1. Mannasálir djúpt í synd og glatan søkka,
og forherðing heimsins veksur dag um dag;
lastir, synd og skomm til skýggja verða hevjað,
tostan roynir ein at sløkkja har, á, ja.
Niðurlag: Eg var tystur, og tit góvu Mær at drekka,
Eg var svangur, og tá góvu tit Mær mat!
Eg var fremmandur og sjúkur, einsamallur,
tit Meg vitjaðu, tá fongslaður Eg sat!
2. Bróður, systir, lít teg um, far út og virka,
allastaðir sært tú hesa døpru sjón:
Dýrabarar vilstar sálir liva lívið
uttan Guð og uttan frelsu, uttan vón!
3. Fjálga um og sløkk ei skarið, sum enn rýkur,
sig: Títt fall, tín synd er fyrigivin við!
Jesus strikað hevur tunga skuldarbrævið,
tú ert frí, o, sál, ja, far nú heim í frið!
4. Mangur Bartimeus enn við vegin situr,
rópandi um hjálp hann rættir sína hond!
Fylgja syndarinnar ger at blind mong sita
niðurbrotin, nívd í bæði sál og ond.
5. Hygg, við portur ríka mans í dag enn liggur
sjúki Lásarus og etur molar har,
uttan at tað røra man títt stongda hjarta,
tú, sum frískur mat og klæði hvønn dag fær!
6. Tyst til Sikars brunn ein syndarinna kemur
til at draga vatn, tá eingin hana sá!
Hetta vatnið kann ei sløkkja sálartostan,
enn í dag mong syndarinna sanna má!
7. Tey, sum útvald, boðin vóru, komu ikki!
Miss ei mótið, vinur, far tú bert avstað
út á stræti, vegamót og torg at bjóða
høltum, blindum, gloymdum inn, – tey koma glað!
8. Á, hvønn undurfullan boðskap tú kanst bera:
Her er balsam fyri særdu sál og ond;
her er frelsa, uppreisn, grøðing, fyrigeving
og frá Golgata ein ævig, útrætt hond!
9. Skulu sálir frelstar við Guðs Trúnu standa
vegna ávøkst trúgva trúargerning tíns?
Skalt tú hoyra tá: Kom higar, trúgvi vinur,
far tú inn til dýrd og gleði Faðirs Míns?


text:
Um Fjarlestrardepilin
Fjarlestrardepilin er ein útbúgvingardepil, sum knýtir sambond millum fjarlesandi í Suðuroynni og lestrarstað. Ein depil, sum hjálpir teimum, ið ætla undir útbúgving sum fjarlesandi, at finna útbúgvingarstað.
Fjarlestrardepilin er eitt tilboð til t.d. tey, sum ætla:
• undir hægri útbúgving
• undir hægri ískoytisútbúgving
• undir endurútbúgving og uppskúling
Á Fjarlestrardeplinum eru skipaði hølisviðurskifti við neyðugum amboðum til fjarlesandi. Á Deplinum kunnu fjarlesandi t.d.:
• fylgja fyrilestrum / undirvísing umvegis internetið
• taka lut í skeiðum, sum Fjarlestrardepilin skipar
• fáa leiðbeining í smb. við útbúgvingina
• lesa og loysa uppgávur sjálvur ella í bólkaarbeiði saman við øðrum fjarlesandi
Fjarlestrardepilin er ein stovnur undir Vágs kommunu.
Fjarlestrardepilin
Vágsvegur 22
FO-900 Vágur
Tlf. 239340
Email: info@fjarlestur.fo


text:
Sirið: - Byrjanin uppá eina betri kommunulæknaskipan í Føroyum
Hetta er ein liður í at bøta um heilsutænasturnar sum liggja uttanfyri sjúkrahúsini í Føroyum. Vit byrja í Norðoyggjum, men ætla at gera líknandi avtalur kring alt landið, sigur Sirið Stenberg, landsstýriskvinna í Heilsumálum.
Í løtuni liggur eitt lógaruppskot til ummælis á heimasíðuni hjá Heilsu- og Innlendismálaráðnum, at umbyggja og umvæla Klaksvíkar sjúkrahús fyri í mesta lagi 15 mió. krónur.
Endamálið við lógaruppskotinum er, at útvega landsstýriskvinnuni heimild til at gera avtalur um at umbyggja og umvæla Klaksvíkar sjúkrahús, so farast kann undir arbeiðið at skipa eina heilsumiðstøð, sum verður staðsett á Klaksvíkar sjúkrahúsi.
Norðlýsið hevur vent sær til Sirið Stenberg, landsstýrskvinnu í heilsumálum at frætta nærri um ætlaninar.
- Vit hava arbeitt miðvíst at fáa bøtt um heilsutænasturnar, herundir kommunulæknaskipanina. Vit hava ætlanir um landið skal hava fulla ábyrgd av kommunulæknaøkinum og savnað hesar tænastur í størri eindir. Hetta vil betra um tænasturnar til okkara borgarar og arbeiðsumstøðurnar gerast eisini betri hjá starvsfólkunum við m.a betraðum fakligum umhvørvi, sigur Sirið Stenberg.
- Kommunufelagið helt at tað hevði verið áhugavert at roynt hetta av í einum øki og tá vit samstundis høvdu fingið handaði eina sera gjøgnumførda heildarætlan, sum varð gjørd millum Klaksvíkar kommunu, Klaksvíkar Sjúkrahús og kommunulæknarnar, árið fyri, so hava vit gjørt av at royna hetta í Norðoyggjum, sigur Sirið
- Landið eigur Røktarheimið í Klaksvík og tí hevur man so øgiliga góðan møguleika at fara í gongd júst her. Vit hava fingið fíggingina. Klaksvíkar kommuna má so finna onnur hølir til tað virksemi, sum í dag er á røktarheiminum, sigur Sirið Stenberg.
- Tann samlaða ætlanin er at soleiðis skal tað verða í øllum Føroyum. Hetta er bara byrjanin, at fáa styrkt alt kommunulæknaøkið og allar heilsutænasturnar til borgararnar, sum liggja uttan fyri sjúkrahúsinum. Nú byrja vit í Norðoyggjum, tí har lá ein liðug avtala, men vit fara at gera líknandi avtalur kring alt Føroyar, sigur Sirið Stenberg at enda.


text:
Átta lið eru meldað til FM-lið kappingina 2017-2018.
Kappingin verður skipað soleiðis at øll lið spæla tvær ferðir móti hvørjum øðrum. Dystirnir verða 20-spæls dystir í einum hálvleiki. Sostatt verða í alt 14 dystir.
Fyrstu fýra ferðir verða 3 dystir spældir hvønn dag og seinasta ferð verða tveir dystir spældir.
Gjaldið fyri hvørt lið er 1600 krónur. Tá er kaffi og køkur íroknað. FBS sendir rokning fyri luttøkugjald. Eftir jól verður gjøgnumgingið, um allir tilmeldaðu spælararnir hava goldið limagjald til FBS. Tað er eitt krav - eisini hjá teimum, sum ikki spæla fast í nøkrum felag.
Leygardagin byrjar kappingin kl. 12.00
Arnbjørn Sivertsen-Óli Holm
Símun Lassaberg-DEKO & PRINT
Allan Dal-Christiansen-Høgni Jacobsen
Øssur Winthereig-Høgni Jacobsen
DEKO & PRINT-Allan Dal-Christiansen
Arnbjørn Sivertsen-Øssur Winthereig
Allan Dal-Christiansen-Óli Holm
Høgni Jacobsen-DEKO & PRINT
Leinki til liðini og kappingina eru niðanfyri


text:
Ongantíð havi eg verið til eina jarðarferð sum mánadagin 30. juli, tá okkara eldsál í tónleiki - og serstakliga kórsangi, Ólavur Hátún, var borin út úr Vesturkirkjuni.
Har vóru limir í Føroya Symfoniorkestri, limir í Havnar Sangfelag, ið Leif Hansen, organistur í Vesturkirkjuni, stjórnaði.
Hann, Ólavur, hevði verið hugtikin.
- Heri Joensen prestur helt einastandandi góða talu.
- Hann er lýstur bæði í kirkjum og á Ólavsøku.
Ólavur fekk nógva umtalu, og sum hann hevði uppiborið eftir megnaravrik hansara.
Guð viti hví hann fór av verðini eftir stutta sjúkralegu; Tað kunnu vit einki gera við. Ólavur var virkin til tað seinasta. Tað var honum í blóði borið.
- Eftir at hava livað til ellisár hava tey flestu slaka. Hann, Ólavur, mentist. Hann kleiv ikki uppum, har garðurin var lægstur. Eg eri so undrunarsamur, at hann skuldi fara handan sýn; men árini vóru mong.
Vit vuksu upp saman, eftir at faðir hansara varð settur sum lærari í Kvívík í 1938/39.
Ólavur kappaðist í øllum ítrótti. Hann vildi altíð vera bestur.
Tað gav at bíta við skoytum - træ- skoytum - uppi í Hellubøi. Hann var stinnur. Oman undan hamrinum, oman á "Masdsabúlgu".var ein brattur og langur teinur.
Vit vóru javngamlir - hann tveir mánaðir yngri enn eg. Hann var borin í heim 17/2 1931 og eg 14/12- 1930.
Har búði eg á gamla hospitali hjá Brynhild og Hjalmari, meðan eg gekk á preliminerskúla síðst í 40-árunum.
Har var gott at vera. Hon var so góð við meg, at eg kendi meg sum heima. Henni og Hjalmari havi eg alt gott at bera.
Hann, Ólavur og eg høvdu nógv saman - vit vóru vimenn. - Hvíl í friði.
Vinmaður og skyldmaður tín,
Ívar
Um tú veitst okkurt, sum VP ikki veit - skriva so til vp@vp.fo


text:
Lívið er løtur, heilsa abba tínum! Soleiðis segði Jens Dam Jacobsen við Eyðun Johannessen (við tveimum n-um og tveimum s-um), tá ið Eyðun var smádrongur. Fríggjakvøldið stóð Eyðun Johannessen einsamallur á pallinum í Tjóðleikhúsi okkara og segði frá lívi sínum. The grand old man innan føroyska leiklist, og maðurin, ið hevur verið við til […]
Vit fara í framtíðini at leggja út á heimasíðuna ein yrking um vikuna. Vikuyrkingin fer ikki altíð at standa á føroyskum. Onkur fer at standa á øðrum málum. Fyrsta yrkingin er eftir Ewa Lipska og er hon pólskur yrkjari. Hon er fødd í 1945. Hon hoyrir til nýggju bylgjuna av yrkjarum í Póllandi. Fyrsta savn […]
Fyri stuttari tíð síðani, debuteraði Katrin Reinert sum yrkjari við yrkingasavninum Kringvindar. Tá ið eg sigi, at hon debuteraði, so er tað ikki heilt rætt. Fleiri av yrkingunum, sum standa í debutsavninum, hava staðið á prenti í Venclum. Fyri ikki so langari tíð síðani ummældi eg yrkingasavnið Ravnar á ljóðleysum flogi – yrkingar úr uppgongini […]
Bergur Djurhuus Hansen ummælir Vencil 10. Nýtt og gott gamalt Vencil nr. 10 er áhugaverdur, men ikki ruddiligur Latið okkum taka (næstan) alt tað áhugaverda fyrst. Umleið ein fjórðingur av nýggja Vencili er vígdur danska yrkjaranum Willum Peder Trellund, sum andaðist í 2006. Trellund man vera mongum ókendur, men bæði sum persónur og sum […]
Lýsingarnar eru nógvar. Summar eru ógvuliga góðar, aðrar kundi heimurin livað fyriuttan. Union Bank of Switzerland gjørdi fleiri lýsingar, har kendir shakespearsjónleikarar lósu yrkingar eftir stórskøld. Stuttligt hevði verið at hugleitt um, hvør føroyskur banki kundi lýst við yrkingum eftir føroyskum stórskøldum? Tóat tiltrúgvin til bankaranr er grúiliga nógv versnað hesi seinastu árini, so er […]
Yrkingin “Invictus” eftir William Ernest Henley stóð í sjeynda Vencli. Yrkingina hevur Alexandur Kristiansen týtt. Invictus Um náttin svørt meg hylja vil, so anir tó mítt lívsins bál, eg takka øllum gudum vil alt fyri mína stældu sál. Eg gráti ei, um lagnan slær, og lívið er mær fátt og grátt, og svangist alt í […]
Í summarfrítíðini havi eg endurlisið yrkingasavnið Some Thing Black eftir franska yrkjaran Jacques Roubaud. Kendi amerikanski yrkjarin Rosmarie Waldrop hevur týtt savnið úr fronskum. Kona Roubaud, Alix Cleo, var fotografur. Á seinastu blaðsíðunum í savninum, eru fotomyndir, sum Alix Cleo hevur tikið. Jacque Roubaud er førddur í 1932. Hann er franskur yrkjari og støddfrøðingur. Hann […]
Samløgur – søgur frá lívinum eftir deyðan Í 2009 kom út stutt bók eftir amerikanska heilagranskaran, David Eagleman. Bókin eitur: Sum – tales from the afterlives. Sum heitið sigur, er hetta ein bók, ið sipar til ymisk lív eftir deyðan. Bókin er eitt smásøgusavn og blaðsíðurnar telja ikki meira enn 110. Søgurnar eru um, hvussu […]
Sporvognurin – ein ferð inn í annan heim Eftir Kristi Hansen Langsøga eftir Agnar Artúvertin Í hesum døgum er ein nýggj áhugaverd og spennandi skaldsøga komin út eftir Agnar Artúvertin. Kanska er rættari at siga langsøga, tí frásigarin sigur beinleiðis: “at meiningin ikki er, at hetta skal vera ein skaldsøga, men harafturímóti ein langsøga” (s.81). […]
Vencil hevur fingið loyvi frá Piu Tafdrup at prenta yrkingina, “Syv kjoler for synligheden”, sum hon skrivaði eftir ræðuleikarnar í Oslo og á Utøya hin lagnutunga dagin 22. juli 2011. Oddfríður Marni Rasmussen hevur týtt hana til føroyskt, og yrkingin fer at standa í Vencli nummar 11, ið kemur í oktober. Yrkingin hevur staðið í […]


text:
Magni Mohr, leiðari á Deplinum fyri Heilsu- og Almannagransking á Fróðskaparsetri Føroya, hevur útgivið meta-analysu review saman við donskum og serbiskum granskarum í høgtmetta tíðarritinum British Journal of Sports Medicine við heitinum "Broad-spectrum physical fitness benefits of recreational football: a systematic review and meta-analysis".
Greinin viðger data í umleið 150 vísindaligum greinum, har fótbóltsvenjing verður nýtt sum sum heilsuframa og viðgerð av fólkasjúkum. Meta-analysan staðfestir, at fótbóltsvenjing fremur hjarta-, evnisskiftis-, og vødda-beinagrindarheilsu. Fótbóltsvenjing virkar sostatt sum breiðspektraður heilivágur.
Greinin kom út á fyrstu altjóða ráðstevnuni við heitinum "Football is Medicine" í Lissabon, Portugal, fyri tveimum vikum síðan. Magni Mohr hevði høvuðsframløgu og May-Britt Skoradal frá Fróðskaparsetrinum legði eisini sína gransking fram, skrivar Fróðskaparsetur Føroya á heimasíðu síni.
"Football is Medicine" er grein av stóra altjóðakonseptinum "Exercise is Medicine", sum hevur 10 ár á baki, og sum arbeiðir fyri at fáa kropsliga venjing sum fasta viðgerð av lívstílssjúkum. Í USA meta granskarar og læknar, at kropsligt óvirkni nú er størsta deyðsorsøkin og hevur yvirhálað royking.


text:
Árni Gregersen, ting.fo 18.08.2017 (12:47)
Kristina er kanningarstjóri
Tað er vanliga torført, tá ið ein kanningarstjóri skal finnast til at gera arbeiðið fyri Løgtingið. Flestu føroysku asvokatar eru knýttir at tí almenna á ein ella annan hátt - ella hava tey verið uppií partapolitikki.
Páll á Reynatúgvu, løgtingsformaður, hevur tó í dag boðað frá, at tingið hevur sett Kristinu Samuelsen, advokat sum kanningarstjóra.
Hon skal eftirkanna um landsstýrismaðurin við fiskvinnunmálum hevur hildið seg til lógina um ábyrgd landsstýrismanna og um løgmaður hevur hildið sína eftirlitsskyldu.
Málið snýr seg um flyting av veiðuloyvum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sum umboð fyri Sansir vóru Bogi Henriksen, kreativur stjóri, og Tór Verland Johansen, kundastjóri, í Kekkia fyri og tóku ímóti filmsprísinum á "Karlovy Vary International Tourism Film Festival":
- Vit fingu nógv rós fyri bæði stórslignu myndirnar og tónleikin hjá Eivør, men tað var tað serliga Un-konseptið og hátturin, sum tað verður brúkt, sum hugtók dómsnevndina, sigur Tór Verland.
At filmurin fýra ferðir hevur vunnið heiður á altjóða filmsfestivalum, eru vit á Sansum sjálvandi ógvuliga errin av. At fáa tílík herðaklapp er avgjørt nakað, sum hevur týdning.
- Tað vísir millum annað, at vit hava gjørt eitt gott arbeiði, og at filmurin skarar framúr, staðfestir Tór Verland.
Filmurin hevur fyrr vunnið prísir innan katagoriirnar editing, eco-tourism og outdoor tourism. Nýggjasti heiðurin, sum prísvinnandi filmurin hevur fingið, er aðru virðisløn í katagori’ini filmar yvir tríggjar minuttir, sum millum annað marknaðarføra lond, øki og býir.
Konseptið, sum varð gjørt til Visit Faroe Islands og sum er grundarlagið undir filminum, vann ársins marknaðarátak í Føroyum í fjør. Tað eru føroysku Sansir og Kovboyfilm, sum saman við donsku Liquidminds hava staðið fyri framleiðsluni av prísvinnandi summarfilminum. Sama toymi hevur staðið fyri nýggja vetrarfilminum, sum varð avdúkaður fyri nøkrum vikum síðani.


text:
Uppgávan er at argumentera Høvuðstrupulleikarnir í sambandi við skrivligar uppgávur er oftast ikki orðing og stavseting – tað ber altíð til at fáa onkran at hjálpa sær við at rættlesa lidnu uppgávun. Heldur er tað at fáa argumentatiónina at hanga saman og skipa tekstin, so hann er skilligur, greiður og grundaður á sakligar og góðar grundgevingar. Argumentatiónin er avgerandi fyri dygdina í einari akademiskari uppgávu, og hvussu hon verður mett av próvdómarum. Hóast hetta verður frálæra í argumentatión og uppgávuskriving so at siga ongastaðni boðin fram á lærustovnunum.
Á hesum skeiðnum verður arbeitt við at kenna aftur og greina sundur argumentatión, soleiðis at uppgávuskrivarin verður betur førur fyri at skipa argumentatiónina í skrivligum uppgávum. Vit fara at lesa, greina og umskriva brot úr akademiskum uppgávum og fjølmiðlagreinum. Eisini verða luttakararnir kunnaðir um grundleggjandi argumentatiónsteori. Skeiðið er ætlað øllum, ið skulu skriva uppgávur í sambandi við sína útbúgving.
Skeiðið verður hildið í Føroyahúsinum leygardagin 22. oktober frá 10.00 til uml. 14.00. Dánial Hoydal, stud. mag í retorikki, stendur fyri skeiðnum.
Kostnaður fyri luttøku:
Limir í MFS : 50 kr. Onnur: 175 kr. Skeið + limagjald: 200 kr.
Tekning fer fram á mfs@mfs.fo, og peningurin skal gjaldast inn á konto 9570 0002 154 560. Minst til at viðmerkja fult navn. Til ber at tekna seg líka til tann 22. okt., men best hevði verið, um tú boðaði frá luttøku frammanundan!


text:
Ongir pengar úr Kollafirði til Hollands
Síggi, at SU, sum er ungmannafelagið hjá Javnaðarflokkinum, harmast um politisku støðuna. Men tað sum skriva um at pengar verða fluttir til Hollands, er ódokumenteraður pástandur, sum harumframt er skeivur.
Havi ómaka mær at leita í teimum roknskapum sum eg dugi at finna. Eisini í útlendskum roknskapi, sum eg eisini dugi at finna. Út frá øllum hesum roknskapum, er rættuliga skotsikkurt, at ongin króna er farin til Hollands. Tað sæst ongastaðni at ein króna er útgoldin í vinningsbýti.
Tað er bara ein roknskapur, sum eg ikki fái fatur á nú eitt sunnukvøld. Men havi roynt at krostjekka við hinar roknskapirnar og eri í øllum so mikið vísur í hesum, at eg tori at pástanda at har heldur ikki eru pengar fluttir til Hollands.
Tí vildi tað verið ynskiligt at tey sum í tíð og ótíð pástanda at pengar fara av landinum til Hollands dokumentera sín pástand.
Annars kann upplýsast, at tað er 99% sikkurt, at avleiðingin av fyriliggjandi uppskoti er at meginparturin av veiðuni verður avreiddur í Kollafirði og uttanlanda.
Eivind Jacobsen
Strendur
P.S. Sum ískoytisupplýsing kann eg nevna, nú eg allíkaval hyggi eftir roknskapum, so er tað soleiðis at skipini fíggja pelagisku virkini á Tvøroyri og tað í Fuglafirði. Virkið í Kollafirði hevur atgongd til pengar. Tað hava tey "Føroysku" ikki. Sambært uppskoti til fiskivinnunýskipan, skal alt avlop takast frá skipunum, og so er eingin at fíggja virkið í Fuglafirði og á Tvøroyri. Óvæntaða gongdin í sildaprísinum betrar ikki um hugin at fíggja.
Um fiskivinnu-nýskipanin verður samtykt, so er tað ein logiskur konsekvensur, at virkið í Kollafirði, sum bara tekur móti viðfáningi av samlaðu nøgdini, keypur alt, sum verður selt á uppboðssøluni, meðan hini bæði virkini onki fáa, tí tey sambært roknskapinum, hava ikki ráð at gjalda. (tann sum ikki hevur ráð at eiga fisk á goymslu, fær altíð undirprís fyri sína vøru)
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Ljóðbrot: Tá dunnan endaði undir sofuni
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Hava lýst eftir stjóra fyri slakar 50.000 krónur
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Sjálvstýri havt ársfund
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Vespureiðrið (94) - 22. okt 2018
Terje hugleiðir um almennan og privatan kappróður.
Tvístøða (43) - Øll sendingin
Samband
Postboks 226
FO-600 Saltangará


text:
Vilmund Jacobsen 14.06.2018 (23:51)
Sandoyingar lótu hvalirnar fara
Fyri góðari løtu síðan gjørdu sandoyingar enn eina roynd at halda grindini til, sum hevur ligið á Sandsvág síðan tíðliga í kvøld. Áðrenn hesa seinastu royndina, hevði grindin ligið úti á vánni miðskeiðis millum sandin og grótkastið.
Eftir at fyrsta royndin fyrr í kvøld miseydnaðist, fóru allir bátarnir til lands uttan hin eini, sum einsamallur lá hjá grindini í ein ella hálvan annan tíma. Tá sandoyingar so vildu gera eina roynd aftrat fyri løtu síðan, komu seks aðrir bátar út at hjálpa til at reka.
Hesaferð eydnaðist at fáa meginpartin av grindini heilt inn móti brotnum, og einir tveir hvalir komu so mikið langt inn ímóti, at menn gjørd eina roynd at fara út í sjógvin. Men, her breyt illa, og at síggja til stóðu hesir menninir meira enn upp undir akslar í sjógvi.
Tað eydnaðist at fáa fatur í tí eina hvalinum, meðan hin slapp sær út frá aftur. Sama var við grindini annars, sum hesa løtu tók seg so mikið út frá sandinum aftur, at hugsingur var ikki um at fáa fatur á nøkrum hvali aftrat.
Grindaformaðurin tók nú tað avgerð, at meira skuldi ikki gerast í kvøld, og eingin bátur liggur nú hjá grindini, sum eisini hevur tikið seg út frá aftur. Hóast grindin næstan var í pottinum tað mesta av kvøldinum, vóru grindaformaður og fólk annars samd um, at nú skuldi grindin sleppast.
Samanumtikið løgdu fýra hvalir beinini á Sandi í kvøld, tríggir í fyrru royndini, tá teir mest at kalla skolaðu upp á land í aldubrotunum og ein hvalur í hesi seinnu royndini, soleiðis sum viðhefta mynd vísir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sólja í Ólavsstovu, Løgtingsins umboðsmaður
Umboðsmaðurin verður valdur av Løgtinginum og hevur eftirlit við, at myndugleikarnir ikki gera mistøk ella vanrøkja skyldur sínar, og at almenna umsitingin ikki fremur órætt móti einstaka borgaranum. Umboðsmaðurin kann viðgera klagur um avgerðir hjá myndugleikunum, eins og viðferð teirra av borgarum og málum. Umboðsmaðurin kann eisini taka mál upp til viðgerðar av sínum eintingum.
Tygum kunnu t.d. klaga um eina noktan av einari umsókn, um tann valda viðgerðarháttin, um ta tíðina, sum hetta hevur tikið og / ella framferðarháttin hjá embætisfólkunum. Tað kostar onki at klaga til Umboðsmannin. Klagan skal vera skrivlig og undirskrivað. Tygum kunnu skriva eitt bræv ella brúka oyðublaðið, sum tygum finna á hesi heimasíðu.


text:
"Soul" er eitt hugtak sum verður brúkt at lýsa afrikanskt-amerikanska populertónleikin sum mentist í USA frá 1950’unum upp í 60’ini og 70’ini. Summi síggja soul sum eitt nýtt hugtak fyri tað sum áður æt “rhythm & blues”. Rhythm & blues er eitt felagsheiti fyri ymisk sløg av afrikanskt-amerikanskum populertónleiki frá aftaná 2. veraldarbardaga.
Tað var Jerry Wexler, ið kom við hugtakinum “rhythm & blues” í 1947. Hetta var meðan hann starvaðist sum blaðmaður fyri Billboard Magazine. Hann helt at heitini á hittlistunum vóru niðursetandi og óhóskandi: “Harlem Hit Parade”, “Sepia” og “Race”. Í 1949 broytti Billboard navnið á hittlistanum fyri svartan tónleik til “Rhythm & blues”. Jerry Wexler venda vit aftur til.
Tey slóðandi rhythm & blues nøvnini vóru svørt, teirra tónleikur gjørdist vælumtóktur millum hvít og var so líðandi umskapaður til tað sum var kent sum “rock’n’roll”. Elvis Presley verður tá tann stóra rock’n’roll stjørnan. Eftir hetta kemur eitt nýtt ættarlið av svørtum artistum, sum endurtulkar tað sum rhythm & blues slóðarnir gjørdu. Um vit siga at rock’n’roll er ein “hvít” lesing av rhythm & blues, vendur soul aftur til røturnar í svarta tónleikinum - gospel og blues. Soul er “sekulert gospel” sambært summum.
Hetta umskiftið stendur í fullum blóma í tónleikinum hjá Aretha Franklin. Mamman var gospel sangari og klaverleikari, pápin var pastorur og prædikumaður. Tað eru ótrúliga nógvar afrikanskt-amerikanskar sangarinnur í 20. øld, ið eru komnar úr kirkju/samkomu høpi. Aretha er einki undantak. 18 ára gomul skifti hon yvir til “sekuleran” tónleik. Frá 1960 og nøkur ár fram var hon á Columbia Records, har hon gjørdi respektablan tónleik, men hon var ikki serliga populer. Hon var hampað og snøggað til at vera ein jazz/popp sangarinna.
Í 1966 skifti hon til rhythm & blues kraftsentrið Atlantic Records og tá kom ferð á. Jerry Wexler, ið nú starvaðist sum tónleikaframleiðari, fekk stóran týdning fyri hennara yrkisleið. Wexler var jødi úr New York við ótrúligum tevi fyri m.a. soul tónleiki. Hann gav henni størri rásarúm og kontroll yvir sínum úttrykki. Hon slapp at sameina tað spirituella og tað holdsliga sum henni lysti. "Let Aretha be Aretha” var hugburðurin. Hetta eyðkendi restina av hennara lívi og yrkisleið.
Her eru 10 løtur, har Aretha Frankin bergtók:
1. 'You Grow Closer'
Tá hon 14 ára gomul sang gospel í New Bethel Baptist Church í Detroit, har pápi hennara var pastor. Her í eini inniligari tulking av 'You Grow Closer'.
2. 'I Never Loved A Man (The Way That I Love You)'
Tá hon saman við Jerry Wexler og framúrskarandi Muscle Shoals toyminum slapp sær úr nydeliga jazz/popp haftinum og fór undir at gera rátt, sveittut og sprongkvæmt soul! Fyrsta lagið tey festu á band var 'I Never Loved A Man (The Way I Love You)'. Her sleppur hon bókstaviliga teymunum, og restin er, so segði hon, søga. Sí lýsing av hendingini úr heimildarfilminum Muscle Shoals frá 2013:
Aretha Franklin at Muscle Shoals from Course Media on Vimeo.
3. 'Respect'
Tá hon tók ein útmerkaðan Otis Redding sang og umskapaði hann til ein tíðaranda fevnandi fylkingarsang. Aretha legði sjálv henda partin afturat: "R-E-S-P-E-C-T, find out what it means to me". Stríðsfólk innan bæði borgararættindi og javnrættindi hava tikið sangin til sín. Jerry Wexler segði seinni um sangin:
“Respect” had the biggest impact, truly global in its influence, with overtones for the civil-rights movement and gender equality. It was an appeal for dignity combined with a blatant lubricity. There are songs that are a call to action. There are love songs. There are sex songs. But it’s hard to think of another song where all those elements are combined. [...] Otis came up to my office right before “Respect” was released, and I played him the tape. He said, “She done took my song.” He said it benignly and ruefully. He knew the identity of the song was slipping away from him to her."
4.'A Change Is Gonna Come'
Tá hon tulkaði máttmikla og definitiva civil rights fylkingarsangin 'A Change Is Gonna Come' somikið væl, at hennara tulking stendur mát við upprunaútgávuna hjá Sam Cooke. Slíkt hevði lættliga enda heilt galið hjá minni stórbærum sangarum.
5. 'Spirit In The Dark'
Tá hon svaraði aftur uppá persónliga mótgongd við inniligu og fantastisku plátuni Spirit In The Dark (1970). Í 1968 sang hon til jarðarferðina hjá familjuvininum og borgararættindastríðsmanninum Martin Luther King Jr. Í 1969 var hon sundurlisin frá fyrsta manninum Ted White, ið fór illa við henni. Í 1970 kom Spirit In The Dark, ið kanska er hennara besta pláta. Fimm av sangunum hevur hon sjálv skrivað.
6. 'Rock Steady'
Tá hon skrúvaði upp fyri funk botninum á hinum láturliga væl svingandi 'Rock Steady' av plátuni Young, Gifted and Black frá 1972. Havi onkuntíð diskað henda sangin og undrast á hvussu groovy hann er. Tá eg so lesi credits og tjekki hvør spælir við, so undrist eg ikki meir:
Aretha Franklin – sang, klaver, sangskrivari
Donny Hathaway – elektriskt klaver, orgul
Bernard Purdie – trummur
Cornell Dupree – gittar
Richard Tee – orgul
Chuck Rainey – bass
The Sweethearts of Soul (Brenda Bryant, Margaret Branch, Pat Smith) — kórrøddir
Robert Popwell, Dr. John – percussion
The Memphis Horns
Wayne Jackson – trompet
Andrew Love – tenor saksofon
Gene Paul – tøkningur
Jerry Wexler – framleiðsla
Tom Dowd – horn útseting, framleiðsla
Arif Mardin – framleiðsla
7. 'Amazing Grace'
Tá hon við teirri máttugu gospel live plátuni Amazing Grace (1972) slerdi fast við sjeytummaseymi, at óansæð hvat hon annars sang um og hvar hon annars fór á lívsleiðini, so var gospel bæði byrjanin og endin.
8. 'Think'
Tá hon stjól showið í kultfilminum Blues Brothers frá 1980.
9. 'Sisters Are Doin' It For Themselves'
Tá hon í 1985 sang stuttliga og skrappa feministiska fylkingarsangin 'Sisters Are Doin' It For Themselves' í duett við Annie Lennox úr Eurhytmics.
10. '(You Make Me Feel Like) A Natural Woman'
Tá hon rørdi øll og blásti takið av Kennedy Center á Kennedy Center Honors í 2015. Hetta er eitt árligt tiltak, ið heiðrar listafólkum fyri lívlangt ískoyti innan útinnandi leiklistir. Í 2015 var sangskrivarin Carole King millum tey heiraðu, og sum ketta úr høvdatrog kom Aretha á pallin og framførdi 'You Make Me Feel Like) A Natural Woman', ið Carole King skrivaði saman við Gerry Coffy afturi í 1967. Carole King var ovfarin, rørd og bergtikin av hesum og fekk illa rúma upplivingini, ið innihelt fleiri yvirraskilsi: Franklin legði fyri við at spæla klaver, og tað var hon mestsum givin við tá. Hon sang við eini ómetaligari nervu og nærveru, og fekk sjálvan Obama at tára áðrenn fyrsta vers var yvirstaðið. Franklin reistist síðani, tveitti pelsin frá sær, sang við ófatiligum souldiva yvirskoti og vísti øllum heiminum hvar skápið skuldi standa. 74 ára gomul. Ótrúligt.
Takk fyri sangin, Ms. Aretha Franklin.
Samrøða, ið Finnur Koba hevði við meg í Summartímanum í ÚF:
Til minnis: Souldrotningin lagt gull eftir seg
Onkrar keldur:
https://www.britannica.com/art/rhythm-and-blues
https://www.britannica.com/art/soul-music
https://pitchfork.com/reviews/albums/aretha-franklin-spirit-in-the-dark/


text:
Hvørt ár í juli skipar Landssjúkrahúsið fyri summarfundi fyri læknalesandi, har kunnað verður um útbúgvingarmøguleikar á LS.
Yngri læknar sum longu eru í skipanini greiddu frá teirra fatan av "Tidlig klinisk ophold" og "Klinisk basis uddannelse", ið umfatar uppihald á Landssjúkrahúsinum ávíst tíðarskeið, sum partur av útbúgvingini.
Harumframt var greitt frá granskingarmøguleikum á LS og virkseminum hjá Útbúgvingarnevndini.
Fleiri læknar eru í útbúgvingarskipanini hjá LS til heystar:
Uml. 100 føroyingar eru læknalesandi, og summarfundurin er tí eitt afturvendandi tiltak á hvørjum ári.


text:
Mong, bæði gudsavnoktarir og teistar eru eisini varðin yvir tað dilemma sum vælkendi ateisturin Richard Dawkins hevur vavt seg inn í. Tí William Lane Craig hevur leingi vilja kjakast við Dawkins og hevur avbjóða hesum gudloysingi av til kjak í áravís. Men at taka lut í einari slíkari stórhending, tykist Dawkins ikki at vilja samtykja í. Heldur hevur hann í fleiri ár valt at stinga halan millum beinini og renna.
Mong, eisini ateistar, harmast sjálvsagt um tilgongdina og eru komin til tað niðurstøðu, at Dawkins í løtuni uppførir seg sum ein ordiligur ræðuskítur (fyri at nýta orði úr føroysku orðabókini, fyri coward). Sjálvur haldi eg, at hetta er ein upplagdur møguleiki hjá Richard Dawkins.
Dawkins hevur jú sjálvur lagt upp til slík almenn kjakforumir og slíkar ráðstevnur og eisini tað lyfti, um at vinna sigur á teistisku mótstøðufólkunum. Eisini hevur avbjóðingin frá William Lane Craig ljóða leingi, í áravís (mær vitandi), og mær vitandi, kann ikki sigast, at talan er um samanstoyttin, ella eina hólmgongu millum ein Dávid og Goliat, men heldur ein Goliat vs. Goliat.
Er Dawkins so ein ræðuskítur? Torið í hesum førið ikki at verða ov avgjørdur; men eitt veit eg, Dawkins hevur nýtt stór orð um at kjakast og vinna, so nú fáa vit at síggja.
Youtubi niðanfyri, er absolut vert at síggja, tað gevur eitt ótrúliga gott og skemtingarsamt innlit og summirat av støðuni:
Sí annars meiri á trúarverju blogginum: